**BOSNA I HERCEGOVINA**

**FEDERACIJA BOSNE I HERCEGOVINE**

**FEDERALNO MINISTARSTVO RADA I SOCIJALNE POLITIKE**

**Z A K O N**

**O UDOMITELJSTVU U FEDERACIJI BOSNE I HERCEGOVINE**

**Sarajevo, listopad 2015. godine**

**ZAKON O UDOMITELJSTVU U FEDERACIJI BOSNE I HERCEGOVINE**

**DIO PRVI**

**POGLAVLJE I – UVODNE NAPOMENE**

Članak 1.

(Predmet Zakona)

(1) Ovim Zakonom uređuju se načela udomiteljstva, pojam i vrste udomiteljstva, uvjeti za obavljanje udomiteljstva, vrste i broj udomljenika, podobnost za obavljanje udomiteljstva, udomiteljski ugovor, udomiteljska naknada i naknada za izdržavanje udomljenika, obveze, odgovornosti i prava udomitelja i centra za socijalni rad (u daljnjem tekstu: centar), prava i obveze udomljenika, osposobljavanje i edukacija, registar i evidencija podataka, upravni nadzor, te druga pitanja iz oblasti udomiteljstva.

(2) Djeci i odraslim osobama koje su privremeno ili trajno bez roditeljske odnosno obiteljske skrbi, omogućit će se zaštita u obiteljskom okruženju.

(3) Izrazi koji se koriste u ovom Zakonu, a koji imaju rodno značenje, bez obzira jesu li korišteni u muškom ili ženskom rodu, obuhvaćaju na jednak način muški i ženski rod.

Članak 2.

(Značenje pojedinih izraza)

U smislu ovoga Zakona pojedini izrazi imaju sljedeće značenje:

1. *Udomiteljstvo* je oblik zaštite izvan vlastite obitelji kojim se djetetu ili odrasloj osobi osigurava smještaj i zaštita u udomiteljskoj obitelji;
2. *Udomiteljsku obitelj* čine udomitelj, njegov bračni ili vanbračni partner i drugi srodnici s kojima udomitelj živi u zajedničkom kućanstvu;
3. *Udomitelj* je predstavnik udomiteljske obitelji ili samac koji ima sklopljen udomiteljski ugovor i pruža usluge zaštite udomljeniku u skladu s ovim Zakonom;
4. *Potencijalni udomitelj* je osoba za koju je centar utvrdio da ispunjava uvjete za bavljenje udomiteljstvom i nema sklopljen udomiteljski ugovor, u skladu s ovim Zakonom;
5. *Udomljenik* je dijete, mlađa punoljetna osoba do završetka redovnog školovanja i najdulje godinu dana nakon završetka redovnog školovanja ukoliko se ne može zaposliti, a najdulje do 26. godine života, i odrasla osoba koja je ostvarila pravo na usluge skrbi izvan vlastite obitelji i smještena je u udomiteljsku obitelj temeljem rješenja centra o priznavanju prava na smještaj u udomiteljsku obitelj;
6. *Udomiteljska naknada* je naknada udomitelju za njegov rad, pruženu skrb i uložen trud u zbrinjavanju udomljenika na smještaju u skladu s njegovim individualnim planom rada i rješenjem centra o priznavanju prava na smještaj u udomiteljsku obitelj;
7. *Naknada za izdržavanje udomljenika* je naknada kojom se podmiruju troškovi smještaja i druge potrebe udomljenika;
8. *Udomiteljski ugovor* je ugovor o međusobnim pravima i obvezama koji sklapaju centar i potencijalni udomitelj, a nakon donošenja rješenja centra o priznavanju prava na smještaj u udomiteljsku obitelj.

**DIO DRUGI**

**POGLAVLJE II – NAČELA UDOMITELJSTVA**

Članak 3.

(Načela udomiteljstva)

Udomiteljstvo se provodi u skladu s temeljnim načelima socijalne skrbi i načelima obiteljskog okruženja, održivosti socijalnih veza, uključenosti udomljenika i najboljeg interesa udomljenika, te poštivanja ravnopravnosti spolova.

Članak 4.

(Načelo obiteljskog okruženja)

(1) Udomljenik ostvaruje osnovnu i specifičnu zaštitu i pomoć u udomiteljskoj obitelji koja je njemu poticajno i pozitivno obiteljsko okruženje.

(2) Smještajem udomljenika u udomiteljsku obitelj, udomljenik postaje ravnopravni član udomiteljske obitelji.

Članak 5.

(Načelo održivosti socijalnih veza)

Udomljenik se upućuje na smještaj u udomiteljsku obitelj u njegovoj lokalnoj zajednici, zbog održivosti obiteljskih i drugih socijalnih veza i očuvanja postignute razine njegove socijalne uključenosti, osim ukoliko to nije u njegovom interesu ili na tom području nema udomiteljske obitelji.

Članak 6.

(Načelo uključenosti)

Udomljenik ima aktivnu ulogu u zadovoljavanju svojih potreba u planiranju i realiziranju aktivnosti za poboljšanje svog položaja, a potrebne usluge mu osiguravaju međusobno povezani i koordinirani pružatelji usluga u jedinici lokalne samouprave.

Članak 7.

(Načelo najboljeg interesa za udomljenika)

Pri utvrđivanju potrebe i okolnosti za smještaj udomljenika u udomiteljsku obitelj, vodi se računa o potrebama udomljenika, odnosno ciljevima individualnog plana rada.

**POGLAVLJE III – VRSTE UDOMITELJSTVA**

Članak 8.

(Udomiteljstvo prema potrebama udomljenika)

Udomiteljstvo prema potrebama udomljenika može biti:

1. tradicionalno udomiteljstvo,
2. specijalizirano udomiteljstvo,
3. hitno udomiteljstvo i
4. povremeno udomiteljstvo.

Članak 9.

(Tradicionalno udomiteljstvo)

Tradicionalno udomiteljstvo je udomiteljstvo kojim se pružaju usluge skrbi djetetu i mlađoj punoljetnoj osobi bez odgovarajuće roditeljske skrbi čiji psihofizički razvoj i razina funkcioniranja ne odstupaju značajnije od razvoja i odrastanja djeteta iste životne dobi, a za koje je procijenjeno da je primjena udomiteljstva u njegovom najboljem interesu, djeci čiji je razvoj ometen obiteljskim prilikama, odrasloj osobi za zadovoljavanje svakodnevnih životnih potreba povezanih uz njezinu životnu dob ili zdravstveno stanje, te samohranoj majci s djetetom do godinu dana starosti djeteta ukoliko nema sredstava za izdržavanje ili kojoj je uslijed neriješenog stambenog pitanja ili poremećenih obiteljskih odnosa potreban privremeni smještaj u udomiteljskoj obitelji.

Članak 10.

(Specijalizirano udomiteljstvo)

(1) Specijalizirano udomiteljstvo je udomiteljstvo kojim se udomljeniku pružaju specijalizirane usluge skrbi, zadovoljavanjem njegovih osnovnih i dodatnih životnih potreba, povezanih uz njegov psihofizički razvoj i razinu funkcioniranja koji odstupaju značajnije od razvoja i odrastanja djeteta iste životne dobi, ili uz veće probleme u ponašanju, teže zdravstveno stanje ili invaliditet, a udomljeniku potrebnu skrb pruža specijalizirani udomitelj koji ima posebna znanja i vještine, te članovi njegove obitelji.

(2) Specijalizirani udomitelj pruža usluge skrbi iz stavka (1) ovoga članka udomljenicima i to: djeci s invaliditetom, odgojno zanemarenoj djeci, djeci u sukobu sa zakonom, djeci žrtvama obiteljskog i drugog nasilja, djeci žrtvama trgovine ljudima, djeci žrtvama zlouporabe psihoaktivnih tvari i drugih oblika ovisnosti, djeci s društveno negativnim ponašanjem, djeci kojoj je zbog posebnih okolnosti potreban odgovarajući oblik socijalne skrbi, te maloljetnoj trudnici, maloljetnoj majci s djetetom ili maloljetnim roditeljima s djetetom ukoliko se na taj način osnažuje njihovo roditeljstvo i ukoliko nemaju obiteljsku podršku.

(3) Specijalizirani udomitelj pruža usluge skrbi odraslim udomljenicima iz stavka (1) ovoga članka za koje je procijenjeno da je njihov smještaj u specijaliziranu udomiteljsku obitelj u njihovom najboljem interesu.

Članak 11.

(Hitno udomiteljstvo)

(1) Hitno udomiteljstvo je udomiteljstvo kojim se udomljeniku zbog njegove sigurnosti, zaštite ili drugih životnih potreba mora hitno osigurati privremeni smještaj u udomiteljsku obitelj do prestanka rizične/nepovoljne situacije i stvaranja uvjeta za njegov povratak u vlastitu obitelj ili do osiguravanja drugih oblika skrbi.

(2) Hitnost iz stavka (1) ovoga članka podrazumijeva situacije u kojima je dijete napušteno od roditelja, kada ga roditelji grubo ili u većoj mjeri zanemaruju ili zlostavljaju, kada su roditelji spriječeni brinuti o djetetu zbog teške bolesti ili smrti i druge situacije kada je dijete potrebno hitno zbrinuti.

(3) Hitnost iz stavka (1) ovoga članka podrazumijeva situacije u kojima je odraslu osobu potrebno hitno zbrinuti jer je stara, nemoćna, napuštena, a ovisna o pomoći i njezi druge osobe, ili je zbog elementarne nepogode ostala bez vlastitog doma, ukoliko je žrtva nasilja, u slučaju kada umre roditelj koji se skrbio o osobi s invaliditetom, a o njoj se nema tko skrbiti, ili je na drugi način životni interes odrasle osobe ugrožen.

(4) Hitno udomiteljstvo može trajati najdulje mjesec dana u neprekidnom trajanju, a može ga obavljati udomitelj koji obavlja tradicionalno i specijalizirano udomiteljstvo, kao nesrodnički ili srodnički udomitelj, ukoliko za smještaj udomljenika ima osigurane propisane uvjete.

Članak 12.

(Povremeno udomiteljstvo)

(1) Povremeno udomiteljstvo je udomiteljstvo kojim se djeci i odraslim osobama pružaju usluge skrbi na privremenom smještaju tijekom pripreme za stalni smještaj u tu udomiteljsku obitelj, ili zа dijete ili odraslu osobu koja je nа duljem smještаju u ustanovi socijalne skrbi, zbog njihove prilagodbe na obiteljski način životа i/ili pripreme zа sаmostаlаn život.

(2) Povremeno udomiteljstvo je i udomiteljstvo zа dijete s rаzvojnim ili zdrаvstvenim teškoćаmа, za dijete čija obitelj ima različite teškoće u funkcioniranju ili za odraslu osobu s invaliditetom, koji žive u vlastitoj ili udomiteljskoj obitelji, pa se upućuju na smještaj u drugu udomiteljsku obitelj nа kraće vrijeme (vikend, praznike ili tijekom dana) zbog očuvаnjа kаpаcitetа vlastite ili udomiteljske obitelji i sprečavanja nepovoljnih situаcijа koje bi mogle privremeno ugroziti funkcioniranje obitelji i dobrobit djeteta.

(3) Osim u iznimnim situacijama, povremeno udomiteljstvo može trajati najdulje do tri mjeseca u neprekidnom trajanju, a može ga obavljati udomitelj koji obavlja tradicionalno ili specijalizirano udomiteljstvo, kao nesrodnički ili srodnički udomitelj, ukoliko za smještaj udomljenika ima osigurane propisane uvjete.

Članak 13.

(Udomiteljstvo prema statusu)

Udomiteljstvo prema statusu može biti:

1. nesrodničko udomiteljstvo i
2. srodničko udomiteljstvo**.**

Članak 14.

(Nesrodničko udomiteljstvo)

Nesrodničko udomiteljstvo je udomiteljstvo koje obavljaju udomitelj i članovi udomiteljske obitelji koji nisu u krvnom ili tazbinskom srodstvu s udomljenikom, a može biti tradicionalno, specijalizirano, hitno i povremeno udomiteljstvo.

Članak 15.

(Srodničko udomiteljstvo)

(1) Srodničko udomiteljstvo je udomiteljstvo koje obavljaju udomitelj i članovi udomiteljske obitelji, koji su u krvnom i/ili tazbinskom srodstvu s udomljenikom, kada je takav oblik skrbi u njegovom najboljem interesu.

(2) Srodnici u pravoj i srodnici do četvrtog stupnja krvnog srodstva pobočne linije i njihov bračni/vanbračni partner mogu obavljati srodničko udomiteljstvo.

(3) Iznimno, srodnički udomitelji mogu biti i drugi srodnici udomljenika ukoliko stručni tim centra procijeni da je to u najboljem interesu udomljenika.

(4) Srodnička udomiteljska obitelj može obavljati tradicionalno, specijalizirano, hitno i povremeno udomiteljstvo, u skladu s procjenom stručnog tima centra i propisanim uvjetima.

Članak 16.

(Briga o udomljeniku u njegovom stambenom prostoru)

Udomitelj se brine o udomljeniku u svom stambenom prostoru, a iznimno, kada je to u interesu udomljenika, u stambenom prostoru udomljenika.

**POGLAVLJE IV – UVJETI ZA OBAVLJENJE UDOMITELJSTVA**

Članak 17.

(Uvjeti koje moraju ispunjavati udomitelj i udomiteljska obitelj)

(1) Osoba koja želi biti udomitelj mora:

1. biti državljanin Bosne i Hercegovine,
2. biti punoljetna,
3. imati prebivalište u Federaciji Bosne i Hercegovine (u daljnjem tekstu: Federacija),
4. imati poslovnu sposobnost,
5. imati zdravstvenu sposobnost, koju dokazuje potvrdom izabranog doktora opće/obiteljske medicine,
6. imati završeno najmanje srednjoškolsko obrazovanje,
7. imati dokaz da članovi udomiteljske obitelji nemaju neizmirenih poreskih obveza,
8. imati kompetencije za skrb, čuvanje, njegu, odgoj i zadovoljavanje drugih potreba, prema stručnoj procjeni centra, i
9. imati stambene i materijalne uvjete za obavljanje udomiteljstva koje će posebnim pravilnikom propisati federalni ministar rada i socijalne politike (u daljnjem tekstu: federalni ministar).

(2) Iznimno, ukoliko se utvrdi da je to u najboljem interesu udomljenika, udomitelj može biti i osoba koja ima niži stupanj obrazovanja od propisanog stavkom (1) točkom f) ovoga članka.

(3) Iznimno od stavka (1) točka a) ovoga članka, ukoliko je to u najboljem interesu udomljenika, a na prijedlog mjesno nadležnog centra, udomitelj može biti i strani državljanin sa stalnim boravkom u Federaciji koji ispunjava propisane uvjete.

(4) U slučaju iz stavka (3) ovoga članka centar je dužan pribaviti suglasnost Federalnog ministarstva rada i socijalne politike (u daljnjem tekstu: Ministarstvo).

(5) Udomitelj ili članovi udomiteljske obitelji, moraju ostvarivati osobna sredstva za izdržavanje, odnosno ostvarivati primanja temeljem plaće, doprinosa od poljoprivrede, stočarstva, ili drugih izvora prihoda u iznosu od najmanje 30% minimalne plaće u Federaciji po članu kućanstva utvrđene temeljem Općeg kolektivnog ugovora za teritorij Federacije Bosne i Hercegovine i Odluke o utvrđivanju najniže satnice u Federaciji Bosne i Hercegovine.

(6) Srodnički udomitelj ili članovi srodničke udomiteljske obitelji ne moraju ispuniti uvjet iz stavka (5) ovoga članka ukoliko centar procijeni da je to u najboljem interesu udomljenika.

Članak 18.

(Smetnje za obavljanje udomiteljstva)

(1) Udomiteljstvo ne može obavljati obitelj:

1. u kojoj su poremećeni obiteljski odnosi,
2. u kojoj je udomitelju ili drugom članu obitelji izrečena mjera obiteljsko-pravne zaštite u pogledu osobnih prava djeteta,
3. u kojoj su interesi udomitelja ili drugog člana obitelji u suprotnosti s interesima udomljenika,
4. u kojoj udomitelj ili član obitelji ima zaključen ugovor o doživotnom izdržavanju s udomljenikom,
5. u kojoj udomitelj ili drugi član obitelji iskazuje društveno neprihvatljivo ponašanje u smislu važećeg zakona iz oblasti socijalne skrbi,
6. u kojoj bi zbog bolesti udomitelja ili člana obitelji moglo biti ugroženo zdravlje ili drugi interesi udomljenika,
7. u kojoj se protiv udomitelja ili drugog člana udomiteljske obitelji vodi kazneni postupak, odnosno u kojoj je udomitelju ili drugom članu udomiteljske obitelji pravomoćnom sudskom presudom izrečena kazna zatvora ili novčana kazna za kazneno djelo propisano Kaznenim zakonom Federacije Bosne i Hercegovine,
8. u kojoj udomitelj ima više od dvoje djece mlađe od 15 godina.

(2) Centar je po službenoj dužnosti obvezan za udomitelja i članove udomiteljske obitelji pribaviti dokaze iz stavka (1) alineja g) ovoga članka.

Članak 19.

(Dobna razlika između udomitelja i udomljenika)

(1) Dobna razlika između udomitelja i udomljenika djeteta u pravilu ne može biti manja od 25 i veća od 50 godina života.

(2) Iznimno od stavka (1) ovoga članka dobna razlika između udomitelja i udomljenika djeteta može biti manja od 25 i veća od 50 godina života ukoliko je to u najboljem interesu djeteta o čemu odluku donosi stručni tim centra.

(3) Udomitelj ne može biti osoba mlađa od 25 i starija od 65 godina života, osim kod srodničkog udomiteljstva, ili ukoliko je to u najboljem interesu udomljenika.

**POGLAVLJE V - VRSTE I BROJ UDOMLJENIKA**

Članak 20.

(Vrste udomljenika u jednoj udomiteljskoj obitelji)

(1) Udomiteljska obitelj u pravilu se skrbi o istoj grupi udomljenika, posebno o djeci, a posebno o odraslim osobama, osim kada postoji potreba za zajedničkom skrbi o roditelju s djetetom, braći i sestrama, malodobnim roditeljima ili bračnim/vanbračnim partnerima.

(2) Udomiteljska obitelj koja se skrbi o djeci može se istodobno skrbiti o djeci bez roditelja, djeci koju roditelji zanemaruju ili zlorabe svoje roditeljske dužnosti, djeci s problemima u ponašanju, djeci s invaliditetom i djeci žrtvama obiteljskog nasilja, ukoliko je to u najboljem interesu djece i ukoliko ispunjava za to potrebne uvjete.

(3) Udomiteljska obitelj koja se skrbi o odraslim osobama može se istodobno skrbiti o odraslim osobama s različitom vrstom invaliditeta.

(4) Iznimno od stavka (1) ovoga članka, u slučaju kada tijekom smještaja kod udomljenika nastanu takve promjene da više ne pripada istoj vrsti udomljenika, udomiteljska obitelj, uz procjenu potreba udomljenika i suglasnost centra, može se i dalje skrbiti o udomljeniku, ukoliko to nije protivno interesima drugih smještenih udomljenika.

Članak 21.

(Broj djece udomljenika u jednoj udomiteljskoj obitelji)

(1) U udomiteljskoj obitelji može biti smješteno najviše troje djece.

(2) Iznimno od stavka (1) ovog članka u udomiteljskoj obitelji može biti smješteno više od troje djece ukoliko se radi o braći i sestrama ili o udomljenicima hitnog i povremenog udomiteljstva ili majci s djetetom do godinu dana starosti djeteta.

(3) Ukoliko se udomiteljska obitelj skrbi o djeci s invaliditetom, samo jedno dijete može biti dijete s težim tjelesnim, intelektualnim, osjetilnim, komunikacijskim ili višestrukim teškoćama u razvoju kod kojega je utvrđena takva razina funkcioniranja koja zahtjeva veću stručnu pomoć.

(4) Ukoliko je udomitelj samac, može se skrbiti o najviše dvoje djece, odnosno o jednom djetetu s težim tjelesnim, intelektualnim, osjetilnim, komunikacijskim ili višestrukim teškoćama u razvoju kod kojega je utvrđena takva razina funkcioniranja koja zahtjeva veću stručnu pomoć.

(5) Iznimno od stavka (4) ovoga članka, samac koji je srodnički udomitelj može se skrbiti o većem broju djece ukoliko je to u njihovom najboljem interesu i ukoliko za to ispunjava uvjete iz članka 17. ovoga Zakona.

Članak 22.

(Broj odraslih udomljenika u jednoj udomiteljskoj obitelji)

(1) U udomiteljskoj obitelji mogu biti smještena najviše četiri odrasla udomljenika.

(2) Iznimno, u udomiteljskoj obitelji može biti smješteno i više od četiri odrasla udomljenika ukoliko se radi o odraslom udomljeniku korisniku hitnog ili povremenog udomiteljstva, a obitelj ispunjava uvjete iz članka 17. ovoga Zakona.

(3) Ukoliko udomitelj živi sam, može imati na smještaju najviše dva odrasla udomljenika, odnosno samo jednog odraslog udomljenika s težim invaliditetom.

(4) Iznimno od stavka (3) ovoga članka, samac koji je srodnički udomitelj može se skrbiti o većem broju odraslih osoba ukoliko ispunjava uvjete iz članka 17. ovoga Zakona i ukoliko je to u njihovom najboljem interesu.

**POGLAVLJE VI - UTVRĐIVANJE PODOBNOSTI ZA OBAVLJANJE UDOMITELJSTVA**

**Odjeljak A. Stručna ocjena/procjena podobnosti za obavljanje udomiteljstva**

Članak 23.

(Prijava za obavljanje udomiteljstva)

(1) Svaka osoba koja želi biti udomitelj podnosi prijavu za obavljanje udomiteljstva centru prema mjestu svog prebivališta.

(2) Uz prijavu iz stavka (1) ovoga članka prilaže se pisana suglasnost članova obitelji za obavljanje udomiteljstva i druga dokumentacija koju centar ne može pribaviti po službenoj dužnosti.

(3) Nakon zaprimanja prijave iz stavka (1) ovoga članka, u roku od 30 (trideset) dana centar utvrđuje ispunjava li podnositelj prijave iz stavka (1) ovoga članka i članovi njegove obitelji uvjete iz čl. 17. i 19. ovoga Zakona, te postoji li koja smetnja iz članka 18. ovoga Zakona.

Članak 24.

(Stručna ocjena/procjena)

(1) Temeljem utvrđenog činjeničnog stanja, centar daje stručnu ocjenu/procjenu o ispunjavanju uvjeta propisanih ovim Zakonom za podnositelja prijave iz stavka (1) članka 23. ovoga Zakona i za članove njegove obitelji.

(2) Kod davanja stručne ocjene/procjene iz stavka (1) ovoga članka, centar temeljem intervjua i drugih odgovarajućih metoda razmatra i procjenjuje motive osobe i članova njezine obitelji za obavljanje udomiteljstva, odnose u obitelji i njihov utjecaj na prihvaćanje udomljenika u obitelj kao zamjensku obitelj, te njihove psihofizičke sposobnosti, vodeći računa o svim činjenicama koje bi mogle utjecati na zadovoljavanje potreba i najbolji interes udomljenika.

(3) Tijekom postupka procjene centar utvrđuje i primjerenost životnih uvjeta obitelji, a posebno prostora i opreme namijenjene udomljeniku.

(4) Tijekom postupka procjene centar po potrebi uzima u obzir i potvrde, mišljenja ili preporuke drugih institucija u jedinici lokalne samouprave.

(5) Federalni ministar će propisati jedinstvene procedure identificiranja i regrutiranja udomitelja.

Članak 25.

(Postupak nakon izvršene stručne ocjene/procjene)

* 1. Nakon dobijanja stručne ocjene/procjene iz članka 24. stavak (1) ovoga Zakona, podnositelj prijave iz stavka (1) članka 23. ovoga Zakona i njegov bračni/vanbračni partner imaju obvezu proći edukaciju iz članka 49. ovoga Zakona.
	2. Nakon završene edukacije i u roku od osam dana od dana pribavljanja stručnog mišljenja edukatora, centar će podnositelju prijave iz članka 23. stavak (1) ovoga Zakona koji je podoban za obavljenje udomiteljstva izdati potvrdu za obavljanje udomiteljstva (u daljnjem tekstu: potvrda o udomiteljstvu).
	3. Potvrda iz stavka (2) ovoga članka izdaje se na razdoblje od pet godina i obvezno sadrži podatke o vrsti udomiteljstva i broju udomljenika koji mogu biti zbrinuti.
	4. Osoba koja je podobna za obavljenje udomiteljstva po službenoj dužnosti se evidentira u registar udomitelja iz članka 51. ovoga Zakona kao potencijalni udomitelj.
	5. Osobe za koje je ocijenjeno da nisu podobne za obavljanje udomiteljstva, centar će o tome pismeno obavijestiti u roku od osam dana, uz obvezno navođenje razloga o nepodobnosti za obavljanje udomiteljstva.

**Odjeljak B. Revizija stručne ocjene/procjene podobnosti za obavljanje udomiteljstva**

Članak 26.

(Revizija stručne ocjene/procjene)

(1) Reviziju stručne ocjene/procjene vrši nadležni centar najmanje jednom u tri godine od dana dostavljanja potvrde o udomiteljstvu, odnosno od urađene prethodne revizije.

(2) Revizija iz stavka (1) ovoga članka provodi se na način utvrđen člankom 24. ovoga Zakona.

(3) Potencijalni udomitelj odnosno udomitelj za kojeg se tijekom postupka revizije utvrdi da više ne ispunjava uvjete za obavljanje udomiteljstva u skladu s ovim Zakonom bit će pismeno obaviješten o prestanku važenja potvrde o udomiteljstvu.

(4) U skladu s izvršenom revizijom stručne ocjene/procjene centar će po službenoj dužnosti evidentirati izvršenu reviziju.

(5) U slučaju promjene okolnosti koje bi mogle biti bitne za obavljenje udomiteljstva, udomitelj odnosno potencijalni udomitelj dužan je odmah, a najkasnije u roku od pet dana od nastanka, odnosno saznanja za promjenu okolnosti, obavijestiti nadležni centar koji će provesti postupak revizije stručne ocjene/procjene.

**Odjeljak C. Prestanak ispunjavanja uvjeta za obavljanje udomiteljstva**

 Članak 27.

(Prestanak važenja potvrde o udomiteljstvu)

(1) Potvrda o o udomiteljstvu prestaje važiti po sili zakona:

1. istekom roka na koji je izdata potvrda o udomiteljstvu ukoliko udomitelj nije podnio zahtjev za obnovu potvrde o udomiteljstvu i
2. smrću udomitelja.

(2) Potvrda o udomiteljstvu prestaje važiti i s danom naznačenim u obavijesti o prestanku važenja potvrde o udomiteljstvu iz članka 26. stavak (3) ovoga Zakona.

(3) Centar će utvrditi prestanak važenja potvrde o udomiteljstvu prije isteka roka na koji je izdata ako:

1. udomitelj podnese zahtjev za prestanak obavljanja udomiteljstva;
2. udomitelj obavlja udomiteljstvo protivno interesima udomljenika;
3. nastupe neki od razloga koji dovode do nemogućnosti obavljanja udomiteljstva propisanih odredbama ovoga Zakona zbog činjenice da udomitelj više ne ispunjava propisane uvjete;
4. potencijalni udomitelj ili udomitelj bez opravdanih razloga ne primi na smještaj udomljenika kojeg mu je uputio centar iako se suglasio s njegovim smještajem;
5. prestane potreba za smještajem udomljenika u srodničku udomiteljsku obitelj, ukoliko ta obitelj obavlja samo srodničko udomiteljstvo.

(4) Centar može donijeti privremeno odluku za obavljanje udomiteljstva odraslom članu udomiteljske obitelji umrlog udomitelja iz stavka (1) točka b) ovoga članka na njegov zahtjev kojim se uređuju njegova prava i obveze za obavljanje udomiteljstva do donošenja potvrde o udomiteljstvu.

Članak 28.

(Udomitelj koji se više ne želi baviti udomiteljstvom)

Ukoliko se udomitelj ne želi više baviti udomiteljstvom, obvezan je o tome obavijestiti centar najkasnije 60 dana prije datuma kada se namjerava prestati baviti udomiteljstvom kako bi zajedno osigurali optimalne uvjete za premještaj udomljenika ili njegovo zbrinjavanje na drugi način, u skladu s individualnim potrebama udomljenika.

Članak 29.

(Brisanje iz registra udomitelja)

(1) U svim slučajevima prestanka važenja potvrde o udomiteljstvu, centar će po službenoj dužnosti izvršiti brisanje potencijalnog udomitelja ili udomitelja iz registra udomitelja.

(2) Brisanje iz registra udomitelja vrši se:

1. ako potencijalnom udomitelju ili udomitelju prestane važiti potvrda o udomiteljstvu, s danom naznačenim u obavijesti o prestanku važenja potvrde o udomiteljstvu,
2. ako je istekao rok na koji je potvrda o udomiteljstvu data, s posljednjim danom roka važenja potvrde o udomiteljstvu,
3. ako prestane srodničko udomiteljstvo, s danom prestanka smještaja udomljenika srodničkog udomiteljstva,
4. ako udomitelj ne podnese prijavu za izdavanje potvrde za obavljanje druge vrste udomiteljstva, te
5. zbog smrti udomitelja.

**POGLAVLJE VII – UDOMITELJSKI UGOVOR**

Članak 30.

(Ugovorni odnos)

(1) Udomiteljski ugovor je ugovor o međusobnim pravima i obvezama između centra i udomitelja koji se sklapa u pisanom obliku za svakog udomljenika pojedinačno, a nakon donošenja rješenja centra o priznavanju prava na smještaj u udomiteljsku obitelj.

(2) Rješenje o priznavanju prava na smještaj u udomiteljsku obitelj donosi se uz predhodno pribavljenu suglasnost županijskog ministarstva nadležnog za oblast socijalne skrbi (u daljnjem tekstu: županijsko ministarstvo).

(3) O žalbi na rješenja kojim se rješava o pravu na smještaj u udomiteljsku obitelj odlučuje županijsko ministarstvo.

(4) Udomiteljskim ugovorom uređuje se:

1. dan otpočinjanja smještaja,
2. uvjeti i način zadovoljavanja specifičnih potreba udomljenika i udomitelj,
3. duljina otkaznog roka udomiteljskog ugovora,
4. vrsta udomiteljstva za koju je ugovor sklopljen,
5. vrsta i opseg usluga koje su udomitelj i udomiteljska obitelj obvezni osigurati smještenim udomljenicima,
6. prava i obveze ugovornih strana,
7. raspored i način kontaktiranja udomljenika s biološkim roditeljima i srodnicima,
8. visina naknade za udomljenika i način plaćanja,
9. udomiteljska naknada,
10. uvjeti za otkaz ugovora i
11. druga prava i obveze ugovornih strana.

Članak 31.

(Prestanak ugovornog odnosa)

Ugovorni odnos iz članka 30. ovoga Zakona prestaje:

1. smrću udomitelja ili smrću udomljenika,
2. usvojenjem udomljenika,
3. stupanjem u brak udomljenika,
4. istekom roka ukoliko je ugovor zaključen s rokom važenja,
5. otkazom ugovora,
6. zbog neizvršavanja zakonskih i ugovornih obveza, te
7. drugih razloga zbog kojih se ugovorne obveze više ne mogu izvršavati.

**POGLAVLJE VIII – UDOMITELJSKA NAKNADA I NAKNADA ZA IZDRŽAVANJE UDOMLJENIKA**

Članak 32.

(Udomiteljska naknada)

(1) Visina udomiteljske naknade ovisi o broju i vrsti smještenih udomljenika.

(2) Osnovica temeljem koje se utvrđuje iznos udomiteljske naknade je prosječna neto plaća isplaćena u Federaciji prema objavljenom podatku Federalnog zavoda za statistiku za prethodnu godinu.

(3) Mjesečna naknada udomitelju po jednom udomljeniku iznosi 25% od osnovice iz stavka (2) ovoga članka i uvećava se za 15% za svakog narednog udomljenika.

(4) Iznimno od stavka (3) ovoga članka mjesečna naknada udomitelju koji obavlja specijalizirano udomiteljstvo iznosi 40% od osnovice iz stavka (2) ovoga članka i uvećava se za 20% za svakog narednog udomljenika.

(5) Mjesečna naknada za udomitelja koji istovremeno obavlja tradicionalno i specijalizirano udomiteljstvo utvrđuje se na način da se kao polazna osnovica uzima mjesečna naknada za specijalizirano udomiteljstvo iz stavka (4) ovoga članka i ista se uvećava za 15% za udomljenika tradicionalnog udomiteljstva u skladu sa stavkom (3) ovoga članka, odnosno za 20% za udomljenika specijaliziranog udomiteljstva u skladu sa stavkom (4) ovoga članka.

(6) Udomitelj koji obavlja srodničko udomiteljstvo ima pravo na udomiteljsku naknadu, pod uvjetom da između udomljenika i udomitelja ne postoji obveza izdržavanja prema Obiteljskom zakonu Federacije Bosne i Hercegovine (“Službene novine Federacije BiH”, br. 35/05, 41/05 i 31/14).

Članak 33.

(Isplata udomiteljske naknade)

(1) Udomiteljska naknada počinje se obračunavati s prvim danom smještaja udomljenika u udomiteljsku obitelj, koji je naveden u ugovoru o udomiteljstvu, a pri izračunu se smatra da mjesec ima 30 dana.

(2) Isplata naknade udomitelju za slučajeve kada udomljenik opravdano odsustvuje iz udomiteljske obitelji dulje od 15 dana, za taj se mjesec isplaćuje u skladu sa stavkom (4) ovoga članka.

(3) Udomiteljska naknada prestaje se obračunavati s posljednjim danom smještaja udomljenika.

(4) Iznimno od st. (1) i (3) ovoga članka, udomitelju koji pruža usluge hitnog ili povremenog udomiteljstva za najviše 30 dana udomiteljstva, naknada se isplaćuje za svaki provedeni dan smještaja udomljenika.

(5) Udomiteljsku naknadu obračunava centar koji je donio rješenje o priznavanju prava na smještaj u udomiteljsku obitelj.

(6) Udomiteljsku naknadu udomljenika korisnika povremenog udomiteljstva koji je na stalnom smještaju u ustanovi socijalne skrbi, udomitelju isplaćuje ustanova socijalne skrbi.

Članak 34.

(Naknada za izdržavanje udomljenika)

(1) Naknada za izdržavanje udomljenika odnosi se na troškove smještaja i izdržavanje udomljenika, te njegove osobne potrebe u skladu s njegovim individualnim planom rada.

(2) Osnovica za utvrđivanje iznosa naknade za izdržavanje udomljenika je prosječna isplaćena neto plaća u Federaciji prema objavljenom podatku Federalnog zavoda za statistiku za prethodnu godinu.

(3) Iznos mjesečne naknade za izdržavanje udomljenika za tradicionalno udomiteljstvo iznosi 45%, a za specijalizirano 65% od osnovice iz stavka (2) ovoga članka.

(4) Naknadu iz stavka (3) ovoga članka obračunava centar koji je donio rješenje o priznavanju prava na smještaj u udomiteljsku obitelj, a naknada se obračunava s prvim danom smještaja i prestaje s posljednjim danom smještaja udomljenika.

(5) Naknadu iz stavka (3) ovoga članka udomljeniku korisniku povremenoga udomiteljstva koji je na stalnom smještaju u ustanovi socijalne skrbi, udomitelju isplaćuje ustanova socijalne skrbi.

Članak 35.

(Troškovi smještaja i sredstva za financiranje)

(1) Troškove smještaja u udomiteljsku obitelj snosi osoba koja je smještena u udomiteljsku obitelj, roditelj, usvojitelj, skrbnik ili srodnik koji je po odredbama Obiteljskog zakona dužan izdržavati tu osobu ili druga pravna ili fizička osoba koja je preuzela obvezu plaćanja troškova.

(2) Sredstva za financiranje udomiteljske naknade i naknade za izdržavanje udomljenika osiguravaju se iz proračuna županija ukoliko je rješenjem o priznavanju prava na smještaj u udomiteljsku obitelj županijsko ministarstvo preuzelo obvezu plaćanja troškova smještaja.

(3) Centar ima pravo na potpunu ili djelomičnu naknadu troškova iz imovine i prihoda smještene osobe ili osobe koja je po odredbama Obiteljskog zakona dužna izdržavati osobu smještenu u udomiteljsku obitelj.

(4) Način utvrđivanja i obračunavanja prihoda i imovine udomljenika, odnosno drugih osoba koje su po zakonu obvezne sudjelovati u troškovima smještaja u udomiteljsku obitelj, a koji se uzimaju u obzir pri obračunavanju udomiteljske naknade i naknade za izdržavanje udomljenika, pravilnikom propisuje federalni ministar.

**POGLAVLJE IX – OBVEZE, ODGOVORNOSTI I PRAVA UDOMITELJA I CENTRA**

**Odjeljak A. Obveze, odgovornosti i prava udomitelja**

 Članak 36.

(Opće obveze udomitelja)

(1) Udomitelj i udomiteljska obitelj pružaju djetetu ili odrasloj osobi koja im je upućena na smještaj usluge prihvata, stanovanja, prehrane, nabavke odjeće i obuće, održavanja osobne higijene, brige o zdravlju i njege, čuvanja, odgoja, obrazovanja, organiziranja slobodnog vremena, prijevoza, te druge usluge ovisno o potrebama djeteta ili odrasle osobe.

(2) Udomitelj je obvezan:

1. izvršiti pripremu sebe i obitelji za prihvat udomljenika, u suradnji sa centrom,
2. sudjelovati u izradi individualnog plana rada prije i za vrijeme smještaja udomljenika,
3. omogućiti da prilagodba udomljenika u obitelji bude uspješna, te da ponašanje svih članova udomiteljske obitelji prema udomljeniku bude odgovarajuće i brižno,
4. pružati udomljeniku pomoć u prilagodbi na novu zajednicu,
5. pružati udomljeniku sve vrste usluga i u opsegu navedenom u rješenju o priznavanju prava na smještaj u udomiteljsku obitelj, u skladu s ugovornim obvezama iz udomiteljskog ugovora,
6. udomljenika pravilno njegovati i pružati mu primjeren smještaj, prehranu, odjeću i obuću, te potrebne osobne i druge potrepštine,
7. osigurati udomljeniku pristup obrazovnim, zdravstvenim, kulturnim i sportskim aktivnostima,
8. brinuti za očuvanje i unapređenje zdravlja udomljenika, te mu osigurati odgovarajuću zdravstvenu zaštitu u okviru primarne i specijalističke zdravstvene zaštite, te prema potrebi i uputi stručnjaka omogućiti uključivanje u programe psihosocijalne rehabilitacije,
9. brinuti se da udomljenik stekne radne sposobnosti i razvije životne vještine za samostalno funkcioniranje, te mu pomoći u traženju odgovarajućeg uposlenja,
10. pripremiti udomljenika za povratak u vlastitu obitelj ili za odlazak kod drugog pružatelja smještaja ili za samostalan život.

(3) Udomitelj je obvezan postupati po uputama skrbnika, centra i drugih nadležnih pružatelja socijalnih i drugih usluga, te poduzimati mjere utvrđene individualnim planom rada udomljenika.

(4) Udomitelj je obvezan voditi evidenciju i dokumentaciju o svim važnim životnim okolnostima udomljenika, te redovno i po potrebi izvještavati centar najmanje dva puta godišnje, a po potrebi i druge pružatelje socijalnih usluga.

(5) Udomitelj je obvezan omogućiti i poticati kontakte udomljenika s vlastitom obitelji, drugim srodnicima te ostalim bliskim osobama u skladu s individualnim planom rada udomljenika i odlukama nadležnih tijela, u skladu s najboljim interesima udomljenika.

(6) Udomitelj je obvezan osigurati zaštitu dostojanstva, osobni integritet i tajnost podataka o udomljeniku.

(7) Udomitelj, kao i njegov bračni/vanbračni partner je obvezan najmanje jedanput godišnje, a na prijedlog centra po potrebi i češće, sudjelovati u edukacijama.

Članak 37.

(Prava udomitelja)

Udomitelj ima pravo:

1. na osobni dignitet i privatnost,
2. biti uključen kao ravnopravni član stručnog tima,
3. biti upoznat sa svim informacijama o udomljeniku i njegovom ranijem obiteljskom životu,
4. sudjelovati u izradi individualnog plana rada i imati saznanja o ciljevima plana za udomljenika,
5. na sigurnost članova vlastite obitelji,
6. na stručnu pomoć u svladavanju poteškoća pri prijemu i odlasku udomljenika koji je bio smješten u njegovu obitelj,
7. biti upoznat sa svim postupcima vezanim uz njegovu ulogu udomitelja,
8. na pomoć u radu udomitelja kroz redovno praćenje,
9. na osposobljavanje i edukacije organizirane od strane centra ili drugih pružatelja usluga,
10. na pristup drugim oblicima podrške u brizi za udomljenika u njegovom domu, uključujući pravovremenu pomoć stručnih radnika centra ili drugih pružatelja usluga,
11. na evaluaciju i povratnu informaciju o njegovoj ulozi.

Članak 38.

(Posebne odredbe o udomiteljstvu za djecu)

(1) Centar  ili drugi pružatelj socijalnih usluga planski priprema dijete za udomiteljstvo i njegovu obitelj za skrb izvan vlastite obitelji, u skladu s njegovim individualnim planom rada, osim u slučaju hitnog udomiteljstva, kada utvrđuje plan najkasnije u roku od osam dana od dana smještaja udomljenika.

(2) Dijete do treće godine života se prvenstveno smješta u udomiteljsku obitelj.

(3) Dijete koje se izmješta iz biološke ili druge udomiteljske obitelji se prvenstveno smješta u udomiteljsku obitelj.

(4) Iznimno od stavka (2) i (3) ovoga članka uz postojanje opravdanih razloga i ukoliko je to u najboljem interesu djeteta, dijete se može smjestiti u ustanovu socijalne skrbi.

(5) Djetetu koje je smješteno u ustanovu socijalne skrbi, nastoji se osigurati smještaj u udomiteljsku obitelj što je prije moguće, osim ukoliko to nije u njegovom najboljem interesu.

(6) Izbor udomiteljske obitelji mora odgovarati djetetovim potrebama i karakteristikama.

(7) Centar u suradnji s roditeljima/skrbnicima i djetetom prvenstveno bira udomitelja iz kruga srodnika ili drugih osoba bliskih djetetu, u njegovom mjestu prebivališta, uvijek kada je to moguće, osim ukoliko to nije u najboljem interesu djeteta.

(8) Djetetu ili mlađoj punoljetnoj osobi na redovnom školovanju centar po potrebi osigurava neophodnu stručnu pomoć, u skladu s utvrđenim potrebama u individualnom planu rada.

(9) Djeci s teškoćama u razvoju ili problemima u ponašanju udomitelj osigurava potrebnu zaštitu i omogućava pružanje specijaliziranih usluga kod drugih pružatelja usluga temeljem rješenja centra o priznavanju prava na takve usluge.

(10) Stručni radnici centra i udomitelj zajedno planiraju i pripremaju odlazak djeteta iz udomiteljske obitelji zbog povratka u vlastitu obitelj, zbog usvojenja, za samostalan život, za smještaj u drugu udomiteljsku obitelj ili kod drugog pružatelja usluga smještaja, zbog postupnog prilagođavanja na nove uvjete života.

Član 39.

(Posebne obveze udomitelja za djecu)

(1) Udomitelj djeteta obvezan je:

1. dijete pravilno njegovati, odgajati i pružati mu primjeren smještaj, osigurati mu primjerenu prehranu, odjeću i obuću, te se brinuti o djetetovom zdravlju,
2. djetetu osigurati školske i osobne potrepštine, primjerene igračke, osnovnu sportsku i drugu opremu prosječne vrijednosti za različite aktivnosti,
3. brinuti se za pravilan odnos djeteta prema učenju i radu, poticati ga na rad i stjecanje radnih navika te brinuti da dijete stekne određeno profesionalno zvanje,
4. pomoći djetetu kod oblikovanja vlastitog identiteta, poticati razvoj njegovih sposobnosti i organizirati provođenje slobodnog vremena,
5. uključivati dijete u život lokalne zajednice u skladu s njegovim potrebama i interesima,
6. omogućiti i poticati kontakte te susrete i druženja između djeteta i roditelja te drugih članova vlastite obitelji, u skladu s odlukom nadležnog tijela i najboljim interesom djeteta.

(2) Sva važnija pitanja oko brige i odgoja djeteta udomitelj mora uređivati sporazumno s njegovim roditeljima, skrbnikom ili zakonskim zastupnikom, centrom i pružateljem drugih usluga.

Članak 40.

(Posebne obveze udomitelja za odrasle osobe)

(1) Udomitelj odrasle osobe obvezan je:

1. osigurati odrasloj osobi zadovoljavanje svakodnevnih i posebnih potreba, te ju poticati na usvajanje određenih vještina s obzirom na njezine preostale sposobnosti, a zbog njezinog samostalnog zbrinjavanja,
2. poticati radno-okupacijske aktivnosti u skladu s razinom funkcioniranja i interesima odrasle osobe, poticati rekreacijske aktivnosti te kulturno-zabavne aktivnosti,
3. uključivati odraslu osobu u život lokalne zajednice u skladu s njezinim potrebama i mogućnostima,
4. omogućiti i poticati kontakte, susrete i druženja između odrasle osobe i članova njezine obitelji, te drugih srodnika i prijatelja.

(2) Odrasloj osobi koja je smještena u ustanovu socijalne skrbi nastoji se osigurati smještaj u udomiteljsku obitelj što je prije moguće, osim kada to nije u njezinom najboljem interesu.

(3) Sva važnija pitanja oko brige za smještenu osobu udomitelj mora uređivati sporazumno sa centrom, drugim pružateljima usluga, te članovima vlastite obitelji udomljenika, uvijek kada je to moguće.

Član 41.

(Stručna podrška udomiteljstvu)

(1) Udomiteljskoj obitelji i udomljeniku usluge stručne pomoći pružaju: centar, ustanove socijalne skrbi, udruženja i druge organizacije civilnog društva, vjerske zajednice i druge pravne i fizičke osobe koje pružaju usluge stručne pomoći obitelji.

(2) Pružatelji usluga stručne podrške udomiteljskim obiteljima i udomljenicima dužni su pohađati edukacije propisane ovim Zakonom.

**Odjeljak B. Obveze i odgovornosti centra**

Članak 42.

(Podrška udomiteljima)

(1) Stručni radnici centra obvezni su aktivno promicati razvoj udomiteljstva u skladu s utvrđenim potrebama na području svoje mjesne nadležnosti.

(2) U promicanju udomiteljstva, u suradnji s centrom, mogu sudjelovati ustanove socijalne skrbi, nevladine i privatne organizacije, te volonteri.

(3) Stručni radnici centra su svim osobama zainteresiranim za obavljanje udomiteljstva obvezni dati informacije o svrsi, uvjetima i načinu obavljanja udomiteljstva te pravima i obvezama udomitelja.

(4) Centar je dužan informirati sve udomitelje na području svoje mjesne nadležnosti o obvezi educiranja, te o terminima održavanja osnovnih i dodatnih edukacija iz oblasti udomiteljstva.

(5) Centar vrši procjenu potencijalnih udomitelja, donosi odluku o njihovoj podobnosti, priprema i prati pružanje usluge i osposobljavanje udomitelja, te pruža stručnu podršku udomiteljima na području svoje mjesne nadležnosti.

(6) Centar je obvezan poticati i organizirati grupni rad za udomitelje, te pružati pomoć u njihovom udruživanju i zajedničkom djelovanju.

Članak 43.

(Obveze centra)

(1) Centar koji je uputio na smještaj udomljenika obvezan je:

1. u izradu individualnog plana rada uključiti izabranog udomitelja te udomljenika, roditelja, skrbnika, a po potrebi i druge članove obitelji udomljenika,
2. upoznati udomiteljsku obitelj tijekom izrade individualnog plana rada s osobinama udomljenika koji će biti smješten, njegovim dotadašnjim životom, zdravstvenim stanjem i potrebama, problemima koji postoje i koji se mogu očekivati te s ciljevima koji se žele postići individualnim planom rada,
3. pravovremeno osigurati udomitelju dokumente u vezi s prijavom boravišta i ostvarivanja zdravstvene zaštite udomljenika,
4. pratiti ispunjavanje obveza udomitelja utvrđenih individualnim planom rada i redovno obilaziti udomiteljsku obitelj i kontaktirati s udomljenikom.

(2) Ukoliko na području svoje mjesne nadležnosti centar ne može naći odgovarajućeg udomitelja ili ukoliko smještaj udomljenika na tom području ne bi bio u njegovom interesu, centar će uputiti udomljenika na smještaj kod udomitelja na području najbližeg centra koji ima na raspolaganju odgovarajućeg udomitelja, od kojeg će prethodno zatražiti pisano mišljenje o upućivanju udomljenika na smještaj.

(3) Mjesna nadležnost centra ne mijenja se smještajem osobe u udomiteljsku obitelj čije je prebivalište na području druge općine. Za dijete čiji roditelji žive odvojeno, mjesna nadležnost centra određuje se prema prebivalištu roditelja kome je dijete povjereno odlukom suda ili tijela skrbništva. Do donošenja odluke mjesno je nadležan centar prema prebivalištu roditelja kod kojeg dijete živi.

(4) Sve indicije ili dokaze zlouporabe, nasilja, zlostavljanja, seksualnog uznemiravanja, diskriminacije i drugih kršenja prava udomljenika centar je dužan prijaviti nadležnim tijelima.

Član 44.

(Individualni plan rada)

(1) Centar je obvezan postupati tako da se u svim slučajevima i na najbolji način ostvaruje najbolji interes udomljenika i svrha udomiteljstva.

(2) Voditelj individualnog plana rada udomljenika planira i predlaže odgovarajuće postupanje i stručnu pomoć udomljeniku te neposredno prati udomljenika u udomiteljskoj obitelji, uz pomoć članova stručnog tima.

(3) Individualni plan rada udomljenika sastavlja se u pisanom obliku i sadrži dobro planirane ciljeve, način praćenja i preispitivanja, rokove i nositelje aktivnosti kojima se ostvaruje svrha smještaja u udomiteljsku obitelj te ga je potrebno dopunjavati i po potrebi mijenjati, a najmanje jedanput godišnje.

(4) Nakon smještaja udomljenika u udomiteljsku obitelj voditelj individualnog plana rada za udomljenika mora koordinirati provođenje plana u suradnji s udomljenikom i njegovom obitelji, a po potrebi i s drugim pravnim i fizičkim osobama.

(5) Osobe iz stavka (4) ovoga članka sudjeluju u provođenju i praćenju individualnog plana rada i po potrebi se sastaju, preispituju plan i utvrđuju nove ciljeve i buduće mjere za smještenog udomljenika.

(6) Stručni radnik centra prati prilike smještenog djeteta putem posjeta najmanje jedanput tjedno u prvom mjesecu smještaja, zatim jedanput mjesečno u naredna tri mjeseca smještaja, te nadalje najmanje jedanput u tri mjeseca tijekom smještaja, putem razgovora u centru i domu udomitelja, posjeta školi i suradnjom s drugim pravnim i/ili fizičkim osobama koje sudjeluju u ostvarivanju njegovog individualnog plana rada.

(7) Stručni radnik centra prati prilike smještene odrasle osobe putem posjeta najmanje jedanput u prvom mjesecu smještaja, te nadalje najmanje jedanput u četiri mjeseca tijekom smještaja, a po potrebi i češće.

(8) Ukoliko centar ili druge osobe iz stavka (4) ovoga članka utvrde da udomitelj postupa u suprotnosti s interesima smještenog udomljenika, centar je obvezan pokrenuti po službenoj dužnosti postupak utvrđivanja činjeničnog stanja, te temeljem utvrđenog eventualno donijeti odluku o raskidu udomiteljskog ugovora.

(9) Centar je dužan pratiti obavljanje udomiteljstva na području svoje mjesne nadležnosti.

Članak 45.

(Podrška udomljeniku)

(1) Nakon donošenja rješenja o prestanku prava na smještaj u udomiteljsku obitelj, centar i udomiteljska obitelj zajednički pripremaju udomljenika za povratak u vlastitu obitelj, za drugi oblik skrbi ili za samostalan život.

(2) U slučaju da centar utvrdi da je udomljenika potrebno uputiti na smještaj u drugu udomiteljsku obitelj, u skladu s promjenama u individualnom planu rada udomljenika, zajedno s udomiteljem priprema udomljenika na odlazak iz obitelji i prihvat u novoj udomiteljskoj obitelji.

(3) Ukoliko je udomljeniku nakon navršene 18. godine života, zbog školovanja i najdulje godinu dana nakon završetka školovanja ukoliko se ne može zaposliti, potrebno osigurati ostanak na smještaju u udomiteljskoj obitelji, obveza je centra da zajedno s udomiteljem i udomljenikom preispitaju planirane ciljeve te je li daljnji ostanak u udomiteljskoj obitelji u njegovom najboljem interesu.

(4) Mlađim punoljetnim osobama na smještaju u udomiteljskim obiteljima centar je obvezan, zajedno s udomiteljem, pružiti pomoć za osamostaljivanje i samostalan život.

(5) Nakon prestanka smještaja u udomiteljskoj obitelji mlađim punoljetnim osobama centar je u roku od godinu dana od dana prestanka smještaja u udomiteljsku obitelj obvezan osigurati praćenje i pomoć, kao i kontakt s udomiteljskom obitelji i pomoć za uključivanje u lokalnu zajednicu.

Članak 46.

(Timovi za udomiteljstvo)

(1) Ukoliko postoji potreba, a u skladu s mogućnostima, na razini županija se mogu formirati timovi za udomiteljstvo koji bi, u suradnji sa stručnim radnicima centra koji obavljaju poslove udomiteljstva, sudjelovali u procjeni potreba, izboru i pripremi udomitelja, praćenju pružanja usluga i osposobljavanja udomitelja, te pružali stručnu pomoć i podršku udomiteljima na području županija.

(2) Sastav, broj članova, potrebna sprema, djelokrug rada i ostala pitanja vezana za imenovanje timova za udomiteljstvo određuje županijski ministar nadležan za oblast socijalne skrbi.

**POGLAVLJE X - PRAVA I OBVEZE UDOMLJENIKA**

Članak 47.

(Obveze udomljenika)

(1) Udomljenik je u skladu s individualnim planom rada obvezan aktivno sudjelovati u ostvarivanju odabranih ciljeva, izvršavati preuzete obveze i inicirati preispitivanje svog individualnog plana rada u slučaju novih okolnosti koje utječu na njegovo provođenje.

(2) Udomljenik je obvezan poštivati pravila obiteljskog života u udomiteljskoj obitelji i pravila ponašanja prema udomitelju i drugim udomljenicima.

(3) Ukoliko nastanu problemi u odnosima udomljenika s udomiteljem oko svakodnevnih obveza, načina korištenja slobodnog vremena, u komunikaciji s članovima vlastite obitelji, brizi udomljenika o svome zdravlju, u kontaktima s lokalnom zajednicom i slično, udomljenik je obvezan uspostaviti suradnju s udomiteljem i sporazumno s njim i voditeljem njegovog individualnog plana rada nastojati riješiti nastale probleme.

Članak 48.

(Prava djeteta i odrasle osobe)

(1) Dijete koje se nalazi kod udomitelja ili udomiteljske obitelji ima pravo:

1. u skladu sa svojom dobi, biti informirano o svim fazama zbrinjavanja, te biti pripremljeno na smještaj u udomiteljsku obitelj,
2. sudjelovati u donošenju odluka koje utječu na njegov život,
3. primati kontinuiranu emocionalnu podršku udomitelja usmjerenu na razumijevanje i prihvaćanje razloga trenutne ili trajne nemogućnosti njegovih roditelja da brinu o njemu,
4. na odgoj, obrazovanje, razvijanje vještina, te profesionalno usmjerenje koje će ga pripremiti za kvalitetan život,
5. na dostupnost usluga i programa podrške, uključujući dostupnost specijaliziranih edukacija za unapređenje znanja i vještina, kako bi moglo ostvariti svoje pune potencijale,
6. na kontinuiranu brigu, pažnju, prihvaćanje i poštivanje kao jedinstvenog ljudskog bića, te pomoć u razvijanju vlastitog identiteta i povjerenja u vlastitu vrijednost,
7. na privatnost i pristup službenim informacijama i dokumentaciji vezanoj za njegovu obitelj,
8. na poštivanje dostojanstva i sigurnosti, te zaštitu od povreda, svih oblika nasilja i drugih oblika zlostavljanja i izrabljivanja,
9. na kontakte i održavanje trajne i redovne veze s članovima vlastite obitelji, ukoliko to nije u suprotnosti s njegovim najboljim interesom,
10. biti informirano i pripremljeno na prestanak smještaja, uključujući savjetovanje i podršku,
11. na pritužbu voditelju njegovog individualnog plana rada ili centru.

(2) Odrasla osoba koja se smješta u udomiteljsku obitelj ima pravo:

1. biti informirana o svim fazama zbrinjavanja i pripremljena na smještaj u udomiteljsku obitelj,
2. na dostupnost usluga i programa podrške u lokalnoj zajednici,
3. na kontinuiranu brigu, prihvaćanje i poštivanje dostojanstva od strane udomitelja i članova udomiteljske obitelji,
4. na sigurnost, te zaštitu od povreda, svih oblika nasilja i drugih oblika zlostavljanja i izrabljivanja,
5. na privatnost i pristup osobnoj dokumentaciji te informacijama vezanim za vlastitu obitelj,
6. na kontakte i održavanje trajne i redovne veze s članovima vlastite obitelji te drugim osobama važnim u njezinom životu, ukoliko to nije u suprotnosti s njezinim najboljim interesom,
7. na prigovor voditelju njezinog individualnog plana rada ili centru.

**POGLAVLJE XI – OSPOSOBLJAVANJE I EDUKACIJA**

Članak 49.

(Edukacija udomitelja)

(1) Osposobljavanje i edukacija udomitelja u Federaciji provodi se u skladu s Planom i programom osnovnih i dodatnih edukacija.

(2) Plan i program osnovnih i dodatnih edukacija udomitelja iz stavka (1) ovoga članka donosi federalni ministar uz konzultacije sa županijskim ministarstvima.

(3) Osnovne edukacije za osobe koje žele biti udomitelji organizirat će se najmanje jednom godišnje, a po potrebi i češće.

(4) Dodatne edukacije udomitelja obavljat će se dva ili više puta godišnje u skladu s potrebama.

(5) Županijska ministarstva organiziraju i provode obvezno osposobljavanje i propisane edukacije udomitelja.

(6) Sredstva potrebna za edukaciju udomitelja osiguravaju se u proračunima županija.

(7) Edukacija udomitelja vrši se na jednoj lokaciji za cijelu županiju ili za više županija ukoliko se u nekoj županiji ne može formirati edukativna grupa.

Članak 50.

(Lista edukatora)

(1) Federalni ministar će donijeti Kriterije za edukatore temeljem kojih će biti raspisan javni poziv i formirana lista edukatora u oblasti udomiteljstva za Federaciju.

(2) Ministarstvo će organizirati prvu edukaciju za uposlenike centara koji se bave poslovima udomiteljstva.

Članak 51.

(Područja edukacije)

(1) Osposobljavanje i edukacija za obavljanje udomiteljstva koje mora završiti udomitelj za djecu, izuzev srodničkog udomitelja, prije izdavanja potvrde o udomiteljstvu obuhvaća sljedeća područja:

1. pojam i značaj udomiteljstva,
2. uloga i odgovornost udomitelja,
3. odgojni postupci, načini odgoja i osnovne zadaće roditeljstva,
4. životne krize i načini funkcioniranja obitelji,
5. razvojne potrebe djeteta, odvajanje djeteta iz primarne obitelji i stvaranje bliskih veza,
6. prаvа, interesi i dobrobit djetetа,
7. emocionalna inteligencija kod djece,
8. zaštita djece od zlostavljanja i zanemarivanja i prepoznavanje rizika,
9. pаrtnerski odnosi između pružatelja skrbi, pružatelja podrške udomiteljima i vlastite obitelji i smještenog djeteta,
10. komunikacijske vještine u brizi za djecu i mlađe punoljetne osobe i
11. samoprocjena udomitelja.

(2) Osposobljavanje i edukacija za obavljanje udomiteljstva koje mora završiti udomitelj za odrasle osobe, izuzev srodničkog udomitelja, prije izdavanja potvrde o udomiteljstvu obuhvaća sljedeća područja:

1. pojam i značaj udomiteljstva,
2. uloga i odgovornost udomitelja,
3. životne krize i načini funkcioniranja obitelji,
4. metode poticanja i podrške, sposobnosti i vještine za samostalnu brigu o sebi odrasle osobe,
5. zaštita od zlostavljanja i zanemarivanja i prepoznavanje rizika,
6. zaštita od nasilja nad odraslim osobama u stanju socijalne potrebe,
7. komunikacijske vještine u brizi za odrasle osobe,
8. integracija odraslih smještenih osoba u lokalnu sredinu,
9. prepoznavanje i praćenje promjena vezanih uz proces starenja,
10. pаrtnerski odnosi između pružatelja skrbi, pružatelja podrške udomiteljima i vlastite obitelji i smještene odrasle osobe.

(3) Nakon izdavanja potvrde o udomiteljstvu, centar će srodničkom udomitelju odrediti rok u kojem mora izvršiti osposobljavanje i sudjelovanje u edukaciji/obuci za obavljanje udomiteljstva u područjima iz st. (1) i (2) ovoga članka.

(4) Osim područja iz st. (1) i (2) ovoga članka, program za osposobljavanje udomitelja za djecu s teškoćama u razvoju i osoba s invaliditetom sadrži i dodatna područja.

(5) Udomitelj mora najmanje jedanput godišnje sudjelovati u propisanim edukacijama, a u skladu s procjenom stručnog tima nadležnog centra.

(6) Obveza osposobljavanja i sudjelovanja u edukacijama iz stavka (4) ovoga članka odnosi se i na srodničkog udomitelja.

**POGLAVLJE XII – REGISTAR I EVIDENCIJA PODATAKA, NADZOR I PRAĆENJE PRIMJENE OVOG ZAKONA**

 Članak 52.

(Registar udomitelja)

(1) Ministarstvo vodi središnji registar udomitelja u Federaciji.

(2) Temeljem podataka dostavljenih od strane centara, županijska ministarstva vode registar udomitelja i evidenciju izdanih potvrda o udomiteljstvu za područje svoje županije, koje dostavljaju Ministarstvu.

(3) Temeljem podataka dostavljenih od strane centara, županijska su ministarstva dužna voditi evidenciju udomljenika kojima je priznato pravo na smještaj u drugu obitelj.

(4) Sadržaj i način vođenja registra i evidencije iz st. (1), (2) i (3) ovoga članka pravilnikom propisuje federalni ministar.

Članak 53.

(Stručni i inspekcijski nadzor)

(1) Stručni nadzor nad provođenjem ovoga Zakona i podzakonskih akata donesenih temeljem ovoga Zakona vrši Ministarstvo.

(2) Inspekcijski nadzor nad provođenjem ovoga Zakona i podzakonskih akata donesenih temeljem ovoga Zakona vrši federalni inspektor za oblast socijalne skrbi i u okviru svojih nadležnosti utvrđenih zakonom i podzakonskim aktima.

(3) Nadzor iz stavka (2) ovoga članka vrši se u centru, a temeljem uvida u dokumentaciju kojom raspolaže centar.

Članak 54.

(Praćenje primjene)

(1) Za potrebe praćenja i evaluacije ovoga Zakona, uspostavit će se Radno tijelo u čiji će sastav biti imenovani predstavnici Ministarstva i županijskih ministarstava.

(2) Radno tijelo iz stavka (1) ovoga članka će pratiti provedbu ovoga Zakona i provedbenih propisa donesenih u skladu s ovim Zakonom, a temeljem definiranih indikatora.

(3) Mandat, pitanja kvoruma za održavanje sastanaka, metoda donošenja odluka i druga pitanja od značaja za rad Radnog tijela iz stavka (1) ovoga članka definirat će se Poslovnikom o radu Radnog tijela, koji će se donijeti na konstituirajućem sastanku.

(4) Radno tijelo iz stavka (1) ovoga članka će vršiti objedinjavanje podataka i informacija prikupljenih kroz pojedinačne izvještaje resornih županijskih i općinskih tijela, vršiti njihovu analizu i sačinjavati jedinstvene polugodišnje izvještaje o provedbi ovoga Zakona.

**POGLAVLJE XIII - KAZNENE ODREDBE**

Članak 55.

Novčanom kaznom u iznosu od 1.200,00 KM do 4.000,00 KM kaznit će se za prekršaj udomitelj ukoliko:

1. obavlja udomiteljstvo mimo propisanih uvjeta za obavljanje udomiteljstva iz članka 17. ovoga Zakona ili suprotno odredbi članka 18. ovoga Zakona,
2. obavlja udomiteljstvo bez važeće potvrde o udomiteljstvu iz članka 25. ovoga Zakona,
3. ne prijavi promijenjene okolnosti iz članka 26. stavak (5) ovoga Zakona,
4. odbije primiti udomljenika na smještaj bez valjanog razloga iako je sudjelovao u donošenju individualnog plana rada udomljenika i bio suglasan sa smještajem tog udomljenika,
5. izvrši samovoljan premještaj udomljenika iz stambenog prostora, navedenog u ugovoru o udomiteljstvu, u drugi stambeni prostor bez odobrenja nadležnog tijela skrbništva,
6. ne pruža sve vrste usluga udomljeniku ili usluge ne pruža u opsegu propisanom zakonom ili podzakonskim aktom u skladu s ugovornim obvezama iz udomiteljskog ugovora,
7. u određenom roku ne poduzme mjere utvrđene promjenom individualnog plana rada udomljenika,
8. ne vodi na propisan način evidenciju i dokumentaciju o udomljeniku,
9. ne izvještava nadležno tijelo skrbništva o svim važnim životnim okolnostima udomljenika,
10. onemogućava kontakte udomljenika s vlastitom obitelji, drugim srodnicima te ostalim bliskim osobama,
11. postupa protivno individualnom planu rada i odlukama nadležnih tijela,
12. ne osigura povjerljivost podataka i osobni integritet i dostojanstvo udomljenika.

Članak 56.

(1) Novčanom kaznom u iznosu od 2.000,00 KM do 10.000,00 KM kaznit će se za prekršaj centar ukoliko:

1. inspektoru onemogući rad, odnosno ne osigura uvjete za neometan rad ili znatno oteža inspekcijski nadzor, ili mu ne dostavi, ili ne pripremi podatke, obavijesti i materijale na njegov zahtjev u određenom roku, ili mu ne dostavi ili pripremi netočne i nepotpune podake, obavijesti i materijale,
2. ne izvrši pravomoćno rješenje inspektora socijalne skrbi.

(2) Novčanom kaznom u iznosu od 500,00 KM do 1.500,00 KM za prekršaj iz stavka (1) ovoga članka kaznit će se i odgovorna osoba u centru.

**TREĆI DIO**

**POGLAVLJE XIV - PRIJELAZNE I ZAVRŠNE ODREDBE**

Članak 57.

(1) Udomitelj koji na dan stupanja na snagu ovoga Zakona obavlja udomiteljstvo, a ne ispunjava sve uvjete propisane ovim Zakonom, ukoliko ima smještene udomljenike, te ukoliko na smještaju ima veći broj udomljenika od broja propisanog ovim Zakonom, može i dalje obavljati udomiteljstvo i brinuti o zatečenim udomljenicima dok ti korisnici ostvaruju pravo na skrb izvan vlastite obitelji, ukoliko je to u njihovom najboljem interesu.

(2) Postupak za izdavanje potvrde o udomiteljstvu po odredbama ovoga Zakona, za udomitelja iz stavka (1) ovoga članka, provest će se najkasnije u roku od jedne godine od dana početka primjene ovoga Zakona.

(3) Udomitelj iz stavka (1) ovoga članka koji na dan stupanja na snagu ovoga Zakona obavlja udomiteljstvo najmanje pet godina i ispunjava sve uvjete propisane ovim Zakonom, a ima na smještaju djecu do sedme godine života ili udomljenike iz članka 15. ovoga Zakona, može podnijeti nadležnom centru prema mjestu svog prebivališta prijavu za obavljanje udomiteljstva u roku od šest mjeseci od dana početka primjene ovog Zakona.

Članak 58.

Postupci započeti prije stupanja na snagu ovoga Zakona dovršit će se po ranijim propisima.

Članak 59.

(1) Federalni ministar će u roku od šest mjeseci od dana stupanja na snagu ovog Zakona donijeti pravilnik iz članka 17. stavak (1) točka i) i propisati jedinstvene procedure identificiranja i regrutiranja udomitelja iz članka 24. stavak (5) ovoga Zakona.

(2) Federalni ministar će u roku od šest mjeseci od dana stupanja na snagu ovoga Zakona donijeti pravilnik iz članka 35. stavak (3) ovoga Zakona o načinu utvrđivanja i obračunavanja prihoda udomljenika, odnosno drugih osoba koje su po zakonu obvezne sudjelovati u troškovima smještaja u udomiteljsku obitelj, a koji se uzimaju u obzir pri obračunavanju udomiteljske naknade i naknade za izdržavanje udomljenika.

(3) Federalni ministar će donijeti plan i program osnovnih i dodatnih edukacija udomitelja iz članka 49. stavak (1) ovoga Zakona u roku od šest mjeseci od dana stupanja na snagu ovoga Zakona, a za svaku narednu godinu najkasnije do 1. ožujka tekuće godine.

(4) Federalni ministar će u roku od tri mjeseca od dana stupanja na snagu ovoga Zakona donijeti Kriterije za edukatore iz članka 50. stavak (1) ovoga Zakona.

(5) Federalni ministar će u roku od šest mjeseci od dana stupanja na snagu ovoga Zakona donijeti pravilnik iz članka 52. stavak (4) ovoga Zakona i propisati sadržaj i način vođenja registra i evidencije iz članka 52. st. (1), (2) i (3) ovoga Zakona.

Članak 60.

Početkom primjene ovoga Zakona i podzakonskih akata donesenih temeljem ovoga Zakona prestaju se primjenjivati odredbe članka 19. stavak 1. točka 3. i čl. 31-40. Zakona o osnovama socijalne zaštite, zaštite civilnih žrtava rata i zaštite obitelji s djecom (“Službene novine Federacije BiH”, br. 36/99, 54/04, 39/06 i 14/09), kao i županijskih propisa donesenih temeljem tog Zakona, koji se odnose na smještaj u drugu obitelj.

Članak 61.

Ovaj Zakon stupa na snagu osmog dana od dana objavljivanja u “Službenim novinama Federacije BiH”, a počet će se primjenjivati nakon šest mjeseci od dana stupanja na snagu Zakona.

**O B R A Z L O Ž E NJ E**

**I – USTAVNI TEMELJ ZA DONOŠENJE OVOG ZAKONA**

Ustavni temelj za donošenje ovog Zakona sadržan je u odredbama članka III. 2. e), u vezi sa člankom III. 3. (3) Ustava Federacije Bosne i Hercegovine, kojim je utvrđeno da federalna vlast ima pravo utvrđivati politiku i donositi zakone koji se tiču socijalne politike.

Prema odredbama članka III. 2. e) i članka III. 3. (1) i (2) Ustava Federacije Bosne i Hercegovine, federalna vlast i županije zajednički su nadležni za socijalnu politiku. Tu nadležnost ostvaruju zajednički ili odvojeno, ili od strane županija koordinirano od federalne vlasti. U pogledu ovih nadležnosti županije i federalna vlast dogovaraju se na trajnoj osnovi.

Županije u ovoj oblasti imaju pravo utvrđivati politiku i provoditi zakone (članak III. 3. (4)), kao i provoditi socijalnu politiku i uspostavljati službe socijalne zaštite (članak III. 4. j)).

Prema odredbama članka IV. A. 20. (1) d) Ustava Federacije Bosne i Hercegovine, pored ostalih nadležnosti utvrđenih Ustavom, Parlament Federacije Bosne i Hercegovine nadležan je za donošenje zakona o vršenju funkcija federalne vlasti.

**II – RAZLOZI ZA DONOŠENJE ZAKONA**

Reforma socijalne skrbi u Federaciji Bosne i Hercegovine (u daljnjem tekstu: Federacija) temelji se na potrebi usklađivanja pravnih propisa i prakse s međunarodnim standardima i dobrim praksama kako bi se osigurala veća razina blagostanja stanovništva, unapređenje kvalitete života i socijalne inkluzije, kvalitet i raznovrsnost socijalnih servisa pod jednakim uvjetima za sve stanovnike. Važeći Zakon o osnovama socijalne zaštite, zaštite civilnih žrtava rata i zaštite obitelji sa djecom obuhvaća više odvojenih oblasti: socijalnu zaštitu u okviru koje je regulirano pravo na smještaj u drugu obitelj (udomiteljstvo), zaštitu civilnih žrtava rata, zaštitu osoba s invaliditetom i zaštitu obitelji sa djecom. Zakon kao takav nejasno je koncipiran i kompliciran za primjenu u praksi, a pored navedenog Zakona egzistiraju i županijski propisi kojima se regulira oblast udomiteljstva u Federaciji.

Bosna i Hercegovina, a time i Federacija, u svojstvu članice UN-a i Vijeća Europe, preuzela je obveze poštivanja prava i standarda u oblasti socijalne skrbi. Također, Bosna i Hercegovina je ratificirala Europsku socijalnu povelju (2008). Kao jedan od entiteta, Federacija je predmet analize različitih međunarodnih tijela u cilju redovnog praćenja situacije i izvještavanja o razini poštivanja preporuka međunarodnih tijela u oblasti socijalne skrbi i usluga, uključujući i udomiteljstvo.

Također, člankom 99. Sporazuma o stabilizaciji i pridruživanju između Bosne i Hercegovine i Europske unije, propisano je, između ostalog, da će se osigurati jednak pristup i djelotvorna podrška svim osjetljivim osobama i osobama s posebnim potrebama.

U skladu s programskim opredjeljenjem Vlade Federacije jedan od strateških ciljeva Federalnog ministarstva rada i socijalne politike, (u daljnjem tekstu: Ministarstvo) je: unaprijediti sistem socijalne skrbi i zaštite obitelji sa djecom koji će garantirati temeljna i ujednačena prava koja osiguravaju zaštitu socijalno ugroženih kategorija.

Postojeće stanje u oblasti udomiteljstva u Federaciji karakterizira neharmoniziran, nepotpun i nedovoljno osnažen sustav socijalnog zbrinjavanja najranjivijih kategorija stanovništva, djece i odraslih bez obiteljske skrbi, koji nije usklađen s međunarodnim standardima i potrebama udomljenika. Ovakvo stanje ukazuje na neophodnost harmoniziranja i usklađivanja pravnog okvira i praksi s međunarodnim standardima, dobrim praksama i trendovima u ovoj oblasti u Europi i regiji (reforma u ovoj oblasti je već u poodmakloj fazi u susjednim zemljama).

Shodno navedenom, pristupilo se izradi analize postojećeg stanja u oblasti udomiteljstva u Federaciji kroz izradu dokumenta “Javna politika razvoja udomiteljstva u Federaciji Bosne i Hercegovine” (u daljnjem tekstu: Javna politika) i teksta Zakona o udomiteljstvu u Federaciji Bosne i Hercegovine (u daljnjem tekstu: Zakon) kao jednog od provedbenih instrumenata Javne politike, s ciljem da se sistemski uredi smještaj i podrška djeci bez roditeljske skrbi, odraslim osobama bez obiteljske skrbi, te starim, iznemoglim i osobama s invaliditetom kroz zbrinjavanje i zaštitu u obiteljskom okruženju.

Pored analize postojećeg stanja, pri izradi Javne politike i Zakona, vodilo se računa o obvezama iz ratificiranih međunarodnih dokumenata i preporukama relevantnih međunarodnih komiteta, a posebno o najboljim interesima djeteta i pravu na život u obitelji, prvenstveno prema Konvenciji o pravima djeteta UN-a i Konvenciji o pravima osoba s invaliditetom UN-a, te Preporukama Ministarskog vijeća Vijeća Europe, br. No. R(87) 6. o udomiteljskim obiteljima. Politika je usklađena sa zakonodavno-pravnim i strateškim okvirom: Zakonom o zabrani diskriminacije BiH, Zakonom o ravnopravnosti spolova BiH, Politikom za zaštitu djece bez roditeljske skrbi i obitelji pod rizikom od razdvajanja u Federaciji Bosne i Hercegovine 2006-2016, te Strategijom za izjednačavanje mogućnosti osoba s invaliditetom u Federaciji Bosne i Hercegovine 2011-2015. Iako oblast udomiteljstva nije predmet Sporazuma o stabilizaciji i pridruživanju i ne postoji obveza usklađivanja zakona s pravnom tekovinom Europske unije s obzirom da se udomiteljstvo regulira na razini nacionalnih zakonodavstava, prilikom izrade teksta Zakona konzultirane su prakse država Europske unije kao i susjednih država u oblasti udomiteljstva s ciljem ugradnje najviših standarda u ovoj oblasti.

**III -** **DOKUMENT JAVNE POLITIKE – PROCJENA UTJECAJA**

U skladu s Uredbom o načinu pripreme, procjeni utjecaja i odabiru politike u postupku izrade akata koje predlažu i donose Vlada Federacije Bosne i Hercegovine i federalna ministarstva (“Službene novine Federacije BiH”, broj 27/11), u listopadu 2013. godine Ministarstvo je započelo izradu Javne politike - procjenu utjecaja - koja sadrži ocjenu postojećeg stanja, jasnu formulaciju problema, definirane ciljeve Javne politike i rezultate koji se namjeravaju postići, plan monitoringa, moguće opcije za rješavanje problema i procjenu njihovog učinka, pri čemu su opcije koje obećavaju najbolje rezultate u postizanju ciljeva preporučene i unesene u Zakon ili će naći mjesto u provedbenim aktima koji će biti doneseni temeljem Zakona.

Javna politika je izrađena od strane stručne Radne grupe koju su sačinjavali predstavnici Ministarstva, Županijskog centra za socijalni rad Sarajevo, te organizacija civilnog društva Prava za sve, Hope and Homes for Children, Familija i ICVA. Stručnu i materijalnu podršku u dijelu primjene metodologije propisane Uredbom pružio je USAID kroz Projekat jačanja institucija vlasti i procesa u Bosni i Hercegovini (USAID SGIP), te uz aktivne konzultacije s UNICEF-om.

Prema izvršenoj analizi, ključni problem koji je potrebno riješiti provedbom Javne politke na **dugoročnoj osnovi jest “neadekvatan i neučinkovit sustav vaninstitucionalnog zbrinjavanja djece i** **odraslih bez obiteljske skrbi u Federaciji Bosne i Hercegovine”**, koji nije u stanju odgovoriti potrebama udomljenika, te međunarodnim standardima u oblasti socijalne skrbi, podrške i brige za osobe i djecu bez obiteljske skrbi.

Identificirani ključni problem uključuje niz specifičnih problema koje je neophodno suštinski riješiti kako bi se uspostavio učinkovit i koherentan sustav udomiteljstva u Federaciji. Navedeni specifični problemi se mogu grupirati u 4 skupine:

1. Neadekvatan i neharmoniziran sustav udomiteljstva u Federaciji;
2. Nedovoljna zastupljenost/iskorištenost alternativnih oblika zbrinjavanja u odnosu na institucionalno zbrinjavanje;
3. Neadekvatni kadrovski i financijsko-materijalni kapaciteti centara za socijalni rad (CSR) i
4. Nedovoljna suradnja i koordinacija između svih zainteresiranih aktera u Federaciji u oblasti udomiteljstva.

U rješavanju ovih problema, mjere Javne politike je potrebno usmjeriti prema postizanju glavnog cilja, a to je “**Razviti učinkovit i održiv sustav udomiteljstva u Federaciji BiH**”, te sljedećih specifičnih ciljeva:

1. Unaprijediti i održavati harmoniziran sustav udomiteljstva u Federaciji BiH;
2. Osigurati održiv prelazak s institucionalnog načina zbrinjavanja na obiteljski smještaj (udomiteljstvo) u Federaciji BiH;
3. Unaprijediti kadrovske i financijsko-materijalne kapacitete CSR u Federaciji BiH u oblasti udomiteljstva;
4. Uspostaviti mehanizam za koordiniranje, praćenje i evaluaciju primjene Javne politike i aktivnosti u oblasti udomiteljstva, te povećati stupanj financiranja udomiteljstva iz vanproračunskih sredstava (donatorska sredstva, zajmovi).

Dokumentom je ujedno definirano ukupno 14 operativnih ciljeva koji vode rješavanju specifičnih problema (14 specifičnih problema), grupiranih unutar 4 gore spomenute skupine problema. Temeljem fiskalne, ekonomske, socijalne (uključujući i perspektivu jednakopravnosti spolova) i ekološke procjene učinaka alternativnih i mogućih opcija, uz primjenu jedinstvenih kriterija (efektivnost, efikasnost, politička, financijska i administrativna izvodivost, distribucija troškova, pravičnost i održivost), izvršen je odabir preferentnih opcija za postizanje ciljeva Javne politike. Djeca i odrasli bez obiteljske skrbi su nesumnjivo jedna od najranjivijih kategorija u društvu. Uz puno poštivanje njihovih ljudskih prava i u cilju kreiranja politike javnog djelovanja koja će na adekvatan način odgovoriti potrebama udomljenika, Radna grupa je s posebnom senzibilnošću pristupila procjeni najboljih opcija.

U kontekstu realnih okolnosti koje postoje u Federaciji, jačanjem postojećih oblika (tradicionalno i specijalizirano), uz uvođenje novih oblika udomiteljstva (hitno i povremeno), unaprijedio bi se postojeći i uspostavio harmoniziran sustav udomiteljstva prema potrebama i statusu udomljenika na cijelom području Federacije. Preciziranjem naknada za udomitelje, s jedne strane, te troškova za potrebe udomljenika, s druge strane, uspostavio bi se jasan, nediskriminirajući i transparentan sustav financijske podrške udomljenicima, što trenutno nije slučaj. Ujedno, uspostavom proceduralnih standarda i kapaciteta za identificiranje, regrutiranje i licenciranje udomitelja u Federaciji osigurat će se nediskriminirajući i sustavan pristup udomiteljima u Federaciji, uključujući i podršku, usavršavanje i praćenje kvalitete rada udomitelja, čime će se značajno unaprijediti kvaliteta socijalnih usluga u ovoj oblasti. Promoviranjem alternativnog zbrinjavanja na cijelom području Federacije, osnažila bi se svijest javnosti i potencijalnih udomitelja o aspektima udomiteljstva, ulozi udomitelja i dobrobiti koje donosi smještaj u stabilno obiteljsko okruženje za kvalitetu života djece i odraslih bez obiteljske skrbi, te društvo u cjelini. To bi dovelo do povećanja broja osoba koje se žele angažirati u svojstvu udomitelja, te, uz ispunjavanje određenih uvjeta, i do povećanja broja udomitelja, a time i povećanja broja djece i odraslih za život u pozitivnom obiteljskom okruženju, što u konačnici doprinosi njihovoj punoj socijalizaciji i, kada su djeca u pitanju, zdravom odrastanju. Na ovaj će se način postupno smanjivati broj odraslih i djece smještenih u ustanovama, koje predstavljaju zastarjeli oblik socijalnog zbrinjavanja ovih ranjivih kategorija društva. Ujedno, educiranjem stručnih djelatnika u ustanovama o novim vještinama i načinu pružanja brige udomljenicima, otvara se mogućnost angažiranja ustanova u uspostavi i razvoju dodatnih usluga u skladu s modernim konceptom i spektrom socijalne podrške i usluga koje postoje u zemljama EU.

Stručnim usavršavanjem djelatnika CSR, uz postupnu preraspodjelu ljudskih resursa specijaliziranih u oblasti udomiteljstva, ojačali bi se stručni potencijali u oblasti udomiteljstva na cijelom području Federacije. Planski pristup poboljšavanju prostora i tehničkih uvjeta za rad u CSR, što implicira postupnu primjenu Pravilnika o standardima za rad i pružanje usluga u ustanovama socijalne skrbi, osigurao bi kontinuirano unapređenje rada CRS u skladu s realnim mogućnostima. Jačanje sektorske suradnje na svim razinama vlasti u domenu praćenja, izvještavanja i evaluacije provedbe mjera javne politike, te jačanjem koordinacije na ministarskoj razini, uz jačanje kapaciteta u Ministarstvu i županijskim ministarstavima nadležnim za oblast socijalne skrbi (u daljnjem tekstu: županijska ministarstva) za povlačenje donatorskih sredstava, značajno bi doprinijelo postizanju maksimalnih rezultata. Obzirom da postupno jačanje udomiteljstva, kao humanijeg pristupa zbrinjavanju ovih ranjiivih kategorija društva uključuje proaktivan pristup različitih društvenih subjekata, mjere javne politike bi uključile i različite vrste aktivnosti u kreiranju poticajnog okruženja za proaktivno uključivanje nevladinog i privatnog sektora, te volontera u pružanje različitih vrsta usluga, praćenje i evaluaciju javne politike i implementacije zakonskog okvira u Federaciji. Konačno, mehanizam nadzora bi svakako uključio i nadzor nad kvalitetom rada udomitelja, a sve u cilju adekvatnog, učinkovitog i na međunarodnim standardima utemeljenog sustava udomiteljstva u Federaciji.

Fiskalnom analizom opcija prikazan je minimalni i realni utrošak za implementaciju različitih opcija na federalnim, županijskim i lokalnim razinama vlasti, uz jasno naznačen izvor financiranja. Potrebno je naglasiti da preferentne opcije podrazumijevaju opcije koje obećavaju maksimalne pozitivne učinke uz, ujedno, minimalne troškove, pri čemu je naglašeno da je racionalnom preraspodjelom postojećih resursa vrlo moguće osigurati provedbu preferencijalnih opcija bez ili uz realna i postupna financijska izdvajanja koja bi se planirala okvirnim dokumentom proračuna na trogodišnjoj razini.

Koristi koje može polučiti uspostava i djelovanje harmoniziranog sustava značajno prevazilaze iznos sredstava koji su procijenjeni, posebno imajući u vidu značaj ispunjenja preporuka nadležnog UN Komiteta i međunarodnih standarda u ovoj oblasti, kao i zahtjeve u okviru procesa europskih integracija BiH, a time i Federacije.

**IV – OBRAZLOŽENJE PREDLOŽENIH PRAVNIH RJEŠENJA**

Predloženi tekst Zakona osigurava osnove za punu implementaciju ciljeva Javne politike na svim nivoima vlasti. Predložena rješenja u Zakonu se zasnivaju na preferentnim opcijama, uzimajući u obzir ustavom definirane nadležnosti svih razina vlasti.

**DIO PRVI**

**U Poglavlju I – Uvodne napomene (čl. 1. do 2.)** sadržane su odredbe koje uređuju predmet i svrhu Zakona, rodno značenje izraza u Zakonu i značenje pojedinih izraza u Zakonu: udomiteljstvo, udomiteljska obitelj, udomitelj, potencijalni udomitelj, udomljenik, udomiteljska naknada, naknada za izdržavanje udomljenika, udomiteljski ugovor.

**DIO DRUGI**

**U Poglavlju II – Načela udomiteljstva (čl. 3. do 7.)** obrađena su 4 načela udomiteljstva i to: načelo obiteljskog okruženja, načelo održivosti socijalnih veza, načelo uključenosti i načelo najboljeg interesa za udomljenika.

**U Poglavlju III –** **Vrste udomiteljstva (čl. 8. do 16.)** utvrđeno je udomiteljstvo prema potrebama udomljenika u okviru kojeg je definirano: tradicionalno udomiteljstvo, specijalizirano udomiteljstvo, hitno udomiteljstvo i povremeno udomiteljstvo, kao i udomiteljstvo prema statusu u okviru kojeg je definirano nesrodničko i srodničko udomiteljstvo, te briga o udomljeniku u njegovom stambenom prostoru. **Tradicionalno udomiteljstvo** je definirano kao udomiteljstvo kojim se pružaju usluge zaštite djetetu i mlađoj punoljetnoj osobi bez odgovarajuće roditeljske skrbi čiji psihofizički razvoj i razina funkcioniranja ne odstupa značajnije od razvoja i odrastanja djeteta iste životne dobi, a za koje je procijenjeno da je primjena udomiteljstva u njegovom najboljem interesu, djeci čiji je razvoj ometen obiteljskim prilikama, odrasloj osobi za zadovoljavanje svakodnevnih životnih potreba povezanih uz njegovu životnu dob ili zdravstveno stanje, te samohranoj majci s djetetom do godinu dana starosti djeteta ukoliko nema sredstava za izdržavanje ili kojoj je uslijed neriješenog stambenog pitanja ili poremećenih obiteljskih odnosa potreban privremeni smještaj u udomiteljskoj obitelji **(članak 9.)**. **Specijalizirano udomiteljstvo** je definirano kao udomiteljstvo kojim se udomljeniku pružaju specijalizirane usluge skrbi, zadovoljavanjem njegovih osnovnih i dodatnih životnih potreba, povezanih uz njegov psihofizički razvoj i razinu funkcioniranja koji odstupaju značajnije od razvoja i odrastanja djeteta iste životne dobi, ili uz veće probleme u ponašanju, teže zdravstveno stanje ili invaliditet, a udomljeniku potrebnu zaštitu pruža specijalizirani udomitelj koji ima posebna znanja i vještine, te članovi njegove obitelji **(članak 10.). Hitno udomiteljstvo** koje je definirano kao udomiteljstvo kojim se udomljeniku zbog njegove sigurnosti, zaštite ili drugih životnih potreba mora hitno osigurati privremeni smještaj u udomiteljsku obitelj do prestanka rizične/nepovoljne situacije i stvaranja uvjeta za njegov povratak u vlastitu obitelj ili do osiguravanja drugih oblika zaštite **(članak 11.)**. **Povremeno udomiteljstvo** koje je definirano kao udomiteljstvo kojim sedjeci i odraslim licima pružaju usluge zaštite na privremenom smještaju tijekom pripreme za stalni smještaj u tu udomiteljsku obitelj, ili zа dijete ili odrasla osoba koje je nа dužem smještаju u ustanovi socijalne skrbi, zbog njihove prilagodbe na obiteljski način životа i/ili pripreme zа sаmostаlаn život **(članak 12).** Nadalje, udomiteljstvo prema statusu je definirano kao nesrodničko i srodničko udomiteljstvo **(članak 13). Nesrodničko udomiteljstvo** je udomiteljstvo koje obavljaju udomitelj i članovi udomiteljske obitelji koji nisu u krvnom ili tazbinskom srodstvu s udomljenikom, a može biti tradicionalno, specijalizirano, hitno i povremeno udomiteljstvo **(članak 14)**. **Srodničko udomiteljstvo** je udomiteljstvo koje obavljaju udomitelj i članovi udomiteljske obitelji, koji su u krvnom i/ili tazbinskom srodstvu s udomljenikom, kada je takav oblik zaštite u njegovom najboljem interesu **(članak 15.)**.

**U Poglavlju IV – Uvjeti za obavljanje udomiteljsta (čl. 17. do 19.)** sadržane su odredbekoje se odnose nauvjete koje moraju ispunjavati udomitelj i udomiteljska obitelj za obavljanje udomiteljstva, smetnje za obavljanje udomiteljstva te dobna razlika između udomitelja i udomljenika.

**U Poglavlju V – Vrste i broj udomljenika (čl. 20. do 22.)** sadržane su odredbekoje se odnose na vrste udomljenika u jednoj udomiteljskoj obitelji (udomiteljska obitelj u pravilu se stara o istoj grupi udomljenika, posebno o djeci, a posebno o odraslim licima, osim kada postoji potreba o zajedničkom staranju o roditelju s djetetom, braći i sestrama, maloljetnim roditeljima ili bračnim/vanbračnim partnerima **(članak 20.)**, broj djece udomljenika u jednoj udomiteljskoj obitelji **(članak 21.)** i broj odraslih udomljenika u jednoj udomiteljskoj obitelji **(članak 22.).**

**U Poglavlju VI – Utvrđivanje podobnosti za obavljanje udomiteljstva (čl. 23. do 29.)** sadržan je **Odjeljak A.** koji definira stručnu ocjenu/procjenu podobnosti za obavljanje udomiteljstva i to: prijavu za obavljanje udomiteljstva **(članak 23.)**, stručnu ocjenu/procjenu **(članak 24.)** i postupak nakon stručne ocjene/procjene **(članak 25.)**, **Odjeljak B.** koji definira reviziju stručne ocjene/procjene podobnosti za obavljanje udomiteljstva **(članak 26.)** i **Odjeljak C.** koji definira prestanak ispunjavanja uvjeta za obavljanje udomiteljstva i to: prestanak važenja potvrde o podobnosti za obavljanje udomiteljstva **(članak 27.)** (u daljnjem tekstu: potvrda o udomiteljstvu),udomitelj koji više ne želi da se bavi udomiteljstvom **(članak 28.)** i brisanje iz registra udomitelja **(članak 29.)**.

**Poglavljem VII – Udomiteljski ugovor (čl. 30. do 31.)** definiran je ugovorni odnos **(članak 30.)** o međusobnim pravima i obvezama između CSR  i udomitelja koji se sklapa u pisanom obliku za svakog udomljenika pojedinačno, a nakon donošenja rješenja o smještaju udomljenika. Dalje je definirano da se udomiteljskim ugovorom uređuje: dan otpočinjanja smještaja, uvjeti i način zadovoljavanja specifičnih potreba udomljenika i udomitelja, dužina otkaznog roka udomiteljskog ugovora, vrsta udomiteljstva za koju je ugovor sklopljen, visina naknade za udomljenika i način plaćanja, udomiteljska naknada, uvjeti za otkaz ugovora i druga prava i obveze ugovornih strana i dr. Dalje je definiran prestanak ugovornog odnosa i to: smrću udomitelja, smrću osobe na smještaju, usvojenjem, stupanjem u brak osobe smještene u udomiteljsku obitelj, istekom roka ukoliko je ugovor zaključen s rokom važenja, otkazom ugovora, zbog neizvršavanja zakonskih i ugovornih obveza, te drugih razloga zbog kojih se ugovorne obveze više ne mogu izvršavati **(članak 31.)**.

**U Poglavlju VIII – Udomiteljska naknada i naknada za izdržavanje udomljenika (čl. 32. do 35.)** definirana je udomiteljska naknada i to: visina; osnovica za utvrđivanje iznosa udomiteljske naknade (prosječna isplaćena neto plaća u Federaciji za prethodnu godinu); mjesečna naknada udomitelju po jednom udomljeniku (25% od osnovice i isti se uvećava za 15% za svakog narednog udomljenika); visina mjesečne naknade udomitelju koji obavlja specijalizirano udomiteljstvo (40% od osnovice i isti se uvećava za 20% za svakog narednog udomljenika); način utvrđivanja mjesečne naknade za udomitelja koji istovremeno obavlja tradicionalno i specijalizirano udomiteljstvo; naknada za udomitelja koji obavlja srodničko udomiteljstvo **(članak 32.)**. Dalje je definirana isplata udomiteljske naknade **(članak 33.)** inaknada za izdržavanje udomljenika koja se odnosi na troškove smještaja i izdržavanje udomljenika, te njegove osobne potrebe u skladu sa njegovim individualnim planom rada, kao i osnovica za utvrđivanje iznosa naknade za izdržavanje udomljenika i iznos mjesečne naknade za izdržavanje udomljenika za tradicionalno i specijalizirano udomiteljstvo **(članak 34.)**. Također je definirano da će se sredstva za financiranje udomiteljske nakande i naknade za izdržavanje udomljenika osigurati iz proračuna županija **(članak 35.).**

**U Poglavlju IX – Obveze, odgovornosti i prava udomitelja i CSR (čl. 36. do 46.)** sadržan je **Odjeljak A.** koji definira obveze, odgovornosti i prava udomitelja i to: opće obveze udomitelja **(članak 36.)**, prava udomitelja **(članak 37.)**,posebne odredbe o udomiteljstvu za djecu **(članak 38.),** posebne obveze udomitelja za djecu **(članak 39),** posebne obveze udomitelja za odrasle osobe **(članak 40.)** i stručna podrška udomiteljstvu **(članak 41.), Odjeljak B.** koji definira obveze i odgovornosti CSR i to: podrška udomiteljima **(članak 42.)**, obveze CSR **(članak 43.)**, individualni plan rada **(članak 44.)**, podrška udomljeniku **(članak 45.)** i timovi za udomiteljstvo **(članak 46.)**.

**Poglavlje X – Prava i obveze udomljenika (čl. 47. do 48.)** definira obveze udomljenika (aktivno sudjelovanje u ostvarivanju ciljeva, izvršavanje preuzetih obveza, poštivanje pravila obiteljskog života u udomiteljskoj obitelji, suradnja s udomiteljem i voditeljem individualnog plana u slučaju problema i sl.) i prava djeteta i odrasle osobe koja se nalazi kod udomitelja i udomiteljske obitelji.

**Poglavlje XI – Osposobljavanje i edukacija (čl. 49. do 51.)** definira edukaciju udomitelja gdje je predviđeno da se osposobljavanje i edukacija udomitelja u Federaciji provodi u skladu sa Planom i programom osnovnih i dodatnih edukacija koji donosi federalni ministar rada i socijalne politike u roku od 6 mjeseci od dana stupanja na snagu Zakona, a za svaku narednu godinu do 1. ožujka, broj osnovnih i dodatnih edukacija tijekom godine, tko organizuje i provodi edukaciju i dr. **(članak 49.)**, Listu edukatora u okviru kog članka su definirani kriteriji za edukatore, prva edukacija za uposlenike CSR **(članak 50.)**,te područja edukacije **(članak 51.)**.

**Poglavlje XII – Registar i evidencija podataka, nadzor, praćenje primjene ovog Zakona (članak 52. do 54.)** definira da: Ministarstvo vodi centralni registar udomitelja u Federaciji; županijska ministarstva, temeljem podataka dostavljenih od strane CSR, vode registar udomitelja i evidenciju izdanih potvrda o udomiteljstvu za područje svog županija, koje dostavljaju Ministarstvu; županijska ministarstva temeljem podataka dostavljenih od strane CSR dužna su voditi evidenciju udomljenika kojima je priznato pravo na smještaj u drugu obitelj; sadržaj i način vođenja registra i evidencije pravilnikom propisuje federalni ministar rada i socijalne politike u roku od 6 mjeseci od dana stupanja na snagu Zakona **(članak 52.).** Dalje je definiran stručni i inspekcijski nadzor nad provođenjem Zakona i podzakonskih akata donesenih temeljem Zakona **(članak 53.)** i praćenje primjene ovog Zakona **(članak 54.)** kojimje predviđenauspostava radnog tijela za praćenje i primjenu ovog Zakona i podzakonskih propisa donesenih temeljem istog.

**U Poglavlju XIII – Kaznene odredbe (čl. 55. do 56.)** definirane su i utvrđene novčane kazne za prekršaj pružateljima usluga udomiteljstva, CSR, odgovornoj osobi, stručnom radniku ili drugoj zaposlenoj osobi CSR koji svojim manjkavim činjenjem, nečinjenem i nepostupanjem uskrati ili znatno oteža ostvarivanje prava iz Zakona.

**TREĆI DIO**

**Poglavlje XIV – Prijelazne i završne odredbe (čl. 57 do 61.)** definira postupak za izdavanje potvrde o udomiteljstvu po odredbama ovog Zakona za udomitelje koji usluge udomiteljstva obavljaju po ranije važećim propisima o udomiteljstvu. Dalje je definirano da će se postupci za ostvarivanje prava, započeti prije stupanja na snagu ovog Zakona, a koji nisu završeni, okončati po ranijim propisima. Zatim je definirana obveza federalnog ministarstva za donošenje podzakonskih akata, kao i prestanak primjena odredbi Zakona o osnovama socijalne zaštite, zaštite civilnih žrtava rata i zaštite obitelji s djecom (“Službene novine Federacije BiH”, br. 36/99, 54/04, 39/06 i 14/09) i županijskih propisa koji se odnose na smještaj u drugu obitelj.

**V – FINANCIJSKA SREDSTVA**

U prilogu ovog dokumenta nalazi se pregled ukupnih novčanih izdvajanja za razdoblje trogodišnjeg implementiranja Javne politike o razvoju udomiteljstva u Federaciji Bosne i Hercegovine. Detaljniji pregled troškova za svaki operativni cilj sadržan je u Prijedlogu Javne politike o razvoju udomiteljstva u Federaciji BiH.

Slijedi tabelarni pregled preferentnih opcija po specifičnim i operativnim ciljevima:

|  |
| --- |
| **Specifični cilj 1: Unaprijediti i održavati harmoniziranim sustav udomiteljstva u Federaciji** |
| **Naziv preferentne opcije** | **Prva godina implementacije Politike u KM** | **Druga godina implementacije Politike u KM** | **Treća godina implementacije Politike u KM** | **Ukupno za trogodišnju implementaciju Politike u KM** | **Izvor financiranja** |
| Preferentna opcija operativnog cilja 1.1.: Ojačati postojeće oblike udomiteljstva (tradicionalno i specijalizirano), te uspostaviti hitno i povremeno udomiteljstvo | 804.804,00 | 1.037.904,00 | 1.271.004,00 | 3.113.712,00 | Županijski proračuni |
| **804.804,00** | **1.037.904,00** | **1.271.004,00** | **3.113.712,00** |  |
| Preferentna opcija operativnog cilja 1.2.: Osmisliti i provesti jedinstvenu javnu kampanju u **Federaciji** u cjelini | 71.273,00 | - | - | 71.273,00 | Proračun Federacije BiH |
| 71.273,00 | - | - | 71.273,00 | Donatorska sredstva |
| **142.546,00** | **-** | **-** | **142.546,00** |  |
| Preferentna opcija operativnog cilja 1.3.: Definirati jedinstvene procedure i uspostaviti kapacitete identificiranja, regrutiranja i licenciranja udomitelja u **Federaciji** u cjelini | **-** | **-** | **-** | **-** | Ne iziskuje dodatna sredstva |
| Preferentna opcija operativnog cilja 1.4.: Utvrditi jedinstveni minimum za proračunsko financiranje udomiteljstva u **Federaciji** | 1.290.652,00 | 1.799.172,00 | 2.730.628,00 | 5.820.452,00 | Županijski proračuni |
| **1.290.652,00** | **1.799.172,00** | **2.730.628,00** | **5.820.452,00** |  |
| **Specifični cilj 2: Osigurati održivu tranziciju s institucionalnog načina zbrinjavanja na obiteljski smještaj (udomiteljstvo) u Federaciji BiH** |
| Preferentna opcija operativnog cilja 2.1.: Postupno smanjenje broja trenutno smještenih udomljenika u ustanovama (djece i odraslih) i povećanje udomljenika u udomiteljskim obiteljima i postupna transformacija ustanova velikog kapaciteta | **-** | **-** | **-** | **-** | Ne iziskuje dodatna sredstva |
| Preferentna opcija operativnog cilja 2.2.: Provoditi stručno usavršavanje stručnih radnika u institucijama o pružanju novih usluga u procesu transformacije i deinstitucionalizacije | 12.655,00 | 17.750,00 | - | 30.405,00 | Proračun Federacije BiH |
| - | 7.560,00 | - | 7.560,00 | Županijski proračuni |
| 12.655,00 | - | - | 12.655,00 | Donatorska sredstva |
| **25.310,00** | **25.310,00** | **-** | **50.620,00** |  |
| Preferentna opcija operativnog cilja 2.3.: Osmisliti i provoditi jedinstveni program obuke i stručnog usavršavanja potencijalnih udomitelja i udomitelja u **Federaciji** | 28.650,00  | - | - | 28.650,00 | Proračun Federacije BiH |
| - | 19.100,00 | 28.650,00 | 47.750,00 | Županijski proračuni |
| 28.650,00 | - | - | 28.650,00 | Donatorska sredstva |
| **57.300,00** | **19.100,00** | **28.650,00** | **105.050,00** |  |
| Operativni cilj 2.4.: Omogućiti veću uključenost i iskorištenost NVO i privatnog sektora, te volontera u sustav socijalne skrbi | - | - | - | - | Ne iziskuje dodatna sredstva |
| **Specifični cilj 3: Unaprijediti kadrovske i financijsko-materijalne kapacitete CSR u Federaciji BiH u oblasti udomiteljstva i općenito** |
| Preferentna opcija operativnog cilja 3.1.: Izvršiti postupnu preraspodjelu stručnih kadrova iz ustanova u CSR i postojećih kadrova unutar CSR i eventualno novo upošljavanje nedostajućih kadrova u CSR | 40.104,00 | 40.104,00 | 40.104,00 | 120.312,00 | Županijski proračuni |
| 40.104,00 | 40.104,00 | 40.104,00 | 120.312,00 | Županijski proračuni |
| 569.604,00 | 569.604,00 | 569.604,00 | 1.708.812,00 | Općinski proračuni |
| 45.120,00 | - | - | 45.120,00 | Donatorska sredstva |
| **699.948,00** | **609.708,00** | **609.708,00** | **1.919.364,00** |  |
| Preferentna opcija operativnog cilja 3.2.: Poboljšanje prostornih i tehničkih uvjeta za rad CSR u skladu s Pravilnikom o standardima za rad i pružanje usluga u ustanovama socijalne skrbi u **Federaciji** | - | - | - | - | Ne iziskuje dodatna sredstva |
| Preferentna opcija operativnog cilja 3.3.: Osmisliti i provoditi jedinstveni program obuke i stručnog usavršavanja službenika CSR u **Federaciji** u cjelini | 31.360,00 | 31.360,00 | 31.360,00 | 94.080,00 | Proračun Federacije BiH |
| 31.360,00 | 31.360,00 | 31.360,00 | 94.080,00 | Donatorska sredstva |
| **62.720,00** | **62.720,00** | **62.720,00** | **188.160,00** |  |
| **Specifični cilj 4: Uspostaviti mehanizam praćenja Politike i održavati djelotvornim kapacitete i mehanizme suradnje i koordinacije između svih zainteresiranih strana u Federaciji BiH u oblasti udomiteljstva** |
| Operativni cilj 4.1.: Uspostaviti sveobuhvatan sustav praćenja, kontrole, ocjene i odgovora na identificirane propuste i kršenja u sustavu udomiteljstva u **Federaciji** na političkoj i stručno-tehničkoj razini | 2.075,00 | 2.075,00 | 2.075,00 | 6.225,00 | Županijski proračuni |
| 2.075,00 | 2.075,00 | 2.075,00 | 6.225,00 | Županijski proračuni |
| **2.840,00** | **2.840,00** | **2.840,00** | **8.520,00** |  |
| Operativni cilj 4.2.: Uspostaviti sveobuhvatan sustav praćenja, kontrole, (pro)ocjene i odgovora na identificirane propuste i kršenja u sustavu udomiteljstva u **Federaciji** | - | - | - | - | Ne iziskuje dodatna sredstva |
| Operativni cilj 4.3.: Povećati stupanj iskorištenosti vanproračunskih izvora financiranja za pitanja udomiteljstva u **Federaciji** (grantovi, zajmovi, EU fondovi pomoći, drugi bilateralni i multilateralni donatori) | - | 3.580,00 | 3.580,00 | 7.160,00 | Proračun Federacije BiH |
| - | 7.200,00 | 7.200,00 | 14.400,00 | Županijski proračuni |
| 10.780,00 | - | - | 10.780,00 | Donatorska sredstva |
| **10.780,00** | **10.780,00** | **10.780,00** | **32.340,00** |  |
| Ukupni iznosi po godinama implementacije Politike i po izvorima financiranja | 161.173,00 | 53.455,00 | 35.705,00 | 250.333,00 | Proračun Federacije BiH |
| 2.137.635,00 | 2.912.715,00 | 4.079.661,00 | 9.130.011,00 | Županijski proračuni |
| 569.604,00 | 569.604,00 | 569.604,00 | 1.708.812,00 | Općinski proračuni |
| 199.844,00 | 31.360,00 | 31.360,00 | 262.564,00 | Donatorska sredstva |
| **Ukupan iznos za tri godine implementacije Politike za cijelu Federaciju BiH** | **3.068.256,00** | **3.567.134,00** | **4.716.330,00** | **11.351.720,00** | **Svi izvori financiranja** |

Kao što se može vidjeti iz pregleda ukupnih proračunskih izdvajanja, za trogodišnje implementiranje Javne politike o razvoju udomiteljstva u Federaciji BiH neophodno je izdvojiti ukupno **11.351.720,00 KM** iz proračuna svih razina vlasti u Federaciji (federalna, županijska i općinska). Također, neophodno je naglasiti da je u tabeli prikazan minimum izdvajanja od donatora i da će ova sredstva biti znatno veća imajući u vidu da će Ministarstvo, u suradnji sa županijskim ministarstvima i u skladu s operativnim ciljem 4.3 Javne politike, intenzivirati suradnju s donatorima (UNICEF, USAID, EU i dr.) što bi u konačnici moglo dovesti do znatnog rasterećenja proračuna svih razina vlasti. U tom kontekstu, navedeni su donatori već izrazili spremnost i osigurali sredstva za provođenje edukacije stručnih radnika za udomiteljstvo. Na taj će se način dobiti kvalitetan stručni kadar u CSR u Federaciji koji će svojim stečenim znanjima kroz primjenu u praksi doprinijeti razvoju i unapređenju usluga i udomiteljstva uopće.

U procjeni troškova iz gornje tabele nije bilo moguće prikazati razliku između trenutačnih proračunskih izdvajanja županija i projiciranih troškova u skladu s ovim Zakonom na godišnjoj razini i srednjoročno. Napominjemo da je Federalno ministarstvo rada i socijalne politike tijekom izrade Javne politike o razvoju udomiteljstva u Federaciji Bosne i Hercegovine i ovog Zakona provelo analizu trenutačnih proračunskih izdvajanja putem pribavljanja službenih podataka o proračunskim izdvajanjima županija u ovoj oblasti. Međutim, i pored ostvarenih izravnih kontakata s predstavnicima županijskih ministarstava u više navrata, utvrđeno je da se iz proračuna županijskih ministarstava ne može pouzdano i jasno identificirati izdvajaju li se sredstva za naknadu za smještaj udomljenika ili za naknadu udomitelju, već su ista planirane kroz sveukupno izdvajanje sredstava za ostvarivanje prava na smještaj u drugu obitelj.

Iako će donošenje Zakona u srednjoročnom smislu (u razdoblju od najviše sljedeće tri godine) dovesti do neznatnog povećanja izdvajanja proračunskih sredstava iz županijskih proračuna, koristi od tih troškova u dugoročnom smislu (u periodu od narednih 5–10 godina) su mnogostruke i uključuju:

* U skladu s najboljim interesom udomljenika (djeca bez roditeljske skrbi, djeca i odrasli s invaliditetom) stvaraju se optimalne pretpostavke za ostvarenje prava da žive u obiteljskom okruženju. U slučaju kada biološka obitelj nije u stanju brinuti o njima, traži se alternativno rješenje, što je u praksi većine zemalja udomiteljska obitelj, a ne smještaj u ustanove što je trenutno dominantno zastupljen pristup u Federaciji. S obzirom da je u tijeku reforma sustava socijalne skrbi u Federaciji koja obuhvaća i reformu institucionalnog zbrinjavanja, uspostavljanjem novih oblika udomiteljstva pruža se mogućnost odrastanja u obiteljskom okruženju djeci bez roditeljske skrbi i djeci s invaliditetom, koje je jedino povoljno za kvalitetan psihofizički razvoj i umanjenje stigmatizacije djece koja su smještena u institucijama. Kada su u pitanju osobe s invaliditetom, obiteljsko okruženje je od velikog značaja za njihovo osamostaljivanje i samostalno funkcioniranje u društvenoj zajednici, te dugoročno gledano na ovaj se način ostvaruje cilj njihove potpune integracije u društvo;
* Jedinstvenim, sustavnim i sveobuhvatnim pristupom u promoviranju udomiteljstva osigurat će se dovoljan broj novih udomiteljskih obitelji u kojima će djeca odrastati u obiteljskom okruženju što će rezultirati razvojem samostalnih, emancipiranih odraslih osoba koje su u stanju uključiti se na tržište rada i manje oslanjati na sustav socijalne skrbi. S druge strane, odraslim osobama će se omogućiti dodatno razvijanje njihovih vještina, samostalnost i maksimalno uključivanje kao korisnih članova u društvenu zajednicu;
* Uslijed rasta broja udomljenika u udomiteljskim obiteljima, proračunska izdvajanja za potrebe smještenog udomljenika i angažiranje udomitelja promatrana u dugoročnom smislu će se kontinuirano smanjivati obzirom da su troškovi smještaja u udomiteljskim obiteljima manji od realnog troška smještaja u ustanove. Na ovaj način, dugoročno gledano, ostvarit će se znatne uštede u proračunima županija;
* S obzirom da udomiteljstvo nije trenutno razvijeno ili, ukoliko je zastupljeno, onda je to u specifičnim županijama (Kanton Sarajevo, Tuzlanski kanton, Srednjobosanski kanton) ovim Zakonom se omogućava razvijanje udomiteljstva i u onim županijama Federacije gdje to do sada nije bio slučaj;
* Sveobuhvatnim i sustavnim promoviranjem utemeljenim na jedinstvenom programu osigurava se informiranost i animiranje dovoljnog broja udomiteljskih obitelji za različite vrste udomiteljstva što će rezultirati smanjenjem broja udomljenika na institucionalnom smještaju, poštivanjem prava zagarantiranih međunarodnim dokumentima, kao i provođenjem usvojenih konvencija i strateških dokumenata u BiH/Federaciji. Također bi se kampanjom u široj javnosti podigla svijest o važnosti odrastanja i života u obiteljskom okruženju, te, u konačnici, privukle potencijalne udomiteljske obitelji da se prijave za udomiteljstvo, te ukoliko zadovoljavaju uvjete, djetetu ili odrasloj osobi omoguće život u obiteljskom okruženju. Jedinstvena kampanja bi također osigurala promjenu u načinu razmišljanja stručnih radnika centara za socijalni rad, koji bi se sa sveobuhvatnijim razumijevanjem utjecaja obiteljskog okruženja na udomljenike prilikom donošenja odluka o načinu njihovog zbrinjavanja više odlučivali na udomiteljstvo nego na institucionalizaciju;
* Ovim Zakonom predviđena je i naknada za rad udomitelja koja, iako simbolična, ima za cilj unapređenje financijske pozicije i ekonomsko osnaživanje udomiteljske obitelji. Pored ovoga, omogućavanjem odrastanja udomljenika u obiteljskom okruženju povećavaju se njihove šanse za razvijanje potrebnih životnih vještina, adekvatnih radnih navika, pristup kvalitetnijem obrazovanju i uslugama podrške obrazovanju, čime se znatno povećavaju njihove mogućnosti za upošljavanje;
* Prevazilazi se uočeni problem neplaćenog ženskog rada jer, kako je to u Analizi problema sadržanoj u Javnoj politici o razvoju udomiteljstva izneseno, uočeno je da su žene u najvećem broju udomiteljke ili da se brinu o udomljenicima kada su smješteni u njihovoj obitelji, te do donošenja ovog Zakona nisu imale pravo ni na kakvu vrstu naknade u svrhu vršenja poslova udomiteljstva;
* Pozitivni učinci u smislu povećanja ukupnih primanja udomiteljske obitelji kroz naknadu za rad udomitelja, imat će uticaja na kvalitetniju ekonomsku zaštitu obitelji i djece, lica s invaliditetom, rizičnih kategorija stanovništva, pojedinaca, obitelji i domaćinstava u stanju socijalne potrebe, kao i na razvijanje udomiteljstva uopće;
* Unapređenje kvalitete rada i pružanja kvalitetnijih usluga udomljenicima od strane udomitelja osigurat će se jednaka kvaliteta i jednak pristup uslugama udomiteljstva na području cijele Federacije obzirom na jednake procedure identificiranja kao i unificiranu metodu odabira i edukacije udomitelja. Također, stvara se jedinstven sustav praćenja njihovog rada u svim županijama, koji do sada nije postojao;
* Utvrđivanjem jedinstvenog minimuma za proračunsko financiranje udomiteljstva izjednačit će se naknade, a samim tim će se i poboljšati kvaliteta usluga udomiteljstva i dostupnost istih svim udomljenicima. Navedenim bi se stvorile pretpostavke za unapređenje udomiteljstva na području Federacije i veću zainteresiranost potencijalnih udomitelja za bavljenje ovim vidom socijalne skrbi. Osim toga, jedinstvenim minimumom će se osigurati izjednačavanje naknada za smještaj udomljenika na teritoriji cijele Federacije, te će se poboljšati kvaliteta usluga udomitelja;
* Kroz uspostavljanje Radnog tijela za praćenje i evaulaciju ovog Zakona stvorena je osnova za sistematično praćenje cjelokupne oblasti udomiteljstva, te blagovremenu identifikaciju problema i predlaganje korektivnih mjera za njihovo prevazilaženje.

**VI – KONZULTACIJE**

Pored činjenice da je Radna grupa za izradu Politike uključivala najrelevantnije predstavnike vladinih i nevladinih organizacija iz predmetne oblasti u Federaciji, ista je u skladu sa člankom 6. Uredbe i člankom 11. Uredbe o pravilima za sudjelovanje zainteresirane javnosti u postupku pripreme federalnih pravnih propisa i drugih akata (“Službene novine Federacije BiH”, broj: 51/12) sačinila analizu aktera i detaljan plan konzultacija. S tim u vezi, nacrt Politike je dana 23. lipnja 2014. godine objavljen na web stranici Ministarstva uz poziv svim zainteresiranim subjektima da se izjasne o dokumentu u roku od 20 dana.

U međuvremenu, Ministarstvo je u suradnji s UNICEF-om i USAID SGIP organiziralo press konferenciju, koja je održana 25. lipnja 2104. godine, u uredu UNICEF-a BiH, uz sudjelovanje značajnog broja predstavnika medija te je informacija/vijest objavljena u nekim od najtiražnijih dnevnih i tjednih listova u Federaciji (Dnevni avaz, Oslobođenje, Večernji list, Federalna TV, TVSA, itd.).

S obzirom na mnogobrojnost i najširu moguću teritorijalnu rasprostranjenost identificiranih aktera, Radna grupa se opredijelila za provođenje javnih konzultacija kroz pet regionalnih centara u Federaciji, i to:

* Sarajevo (Hotel Evropa, 26. lipnja 2014. godine),
* Travnik (Skupština SBK, 01. srpnja 2014. godine),
* Bihać (Skupština USK, 02. srpnja 2014. godine),
* Čapljina (Hotel Mogorjelo, 08. srpnja 2014. godine) i
* Tuzla (Hotel Tuzla, 10. srpnja 2014. godine).

Svakom od konzultativnih događaja prisustvovali su predstavnici institucija različitih razina vlasti u Federaciji (Federalno ministarstvo financija, resornih županijskih ministarstava, predstavnici JLS, CSR, ustanove za zbrinjavanje djece, odraslih i starih osoba), međunarodnih organizacija i projekata, te nevladinih organizacija, uz više nego zadovoljavajući odziv i aktivno sudjelovanje istih u svakom od pet regionalnih centara.

Značajno je naglasiti da su javne konzultacije u svih pet regionalnih centara rezultirale gotovo potpunom podudarnošću između ključnih zapažanja i stavova najvećeg broja konzultiranih institucija i pojedinaca, a naročito predstavnika iz struke - stručnih radnika, s identificiranim problemima, ciljevima, a posebno u pogledu odabira preferentnih opcija, čime je ostvaren konsenzus svih sudionika procesa konzultacija.

Sudionici su izrazili potrebu kreiranja javne politike i zakonskog okvira koji će odgovoriti ključnim potrebama identificiranim na terenu i to:

* Potrebu da se osigura dovoljan broj udomiteljskih obitelji;
* Potrebu da se osigura odgovarajuća edukacija i stručna podrška udomiteljskim obiteljima;
* Potrebu za učinkovitim i transparentnim financiranjem na federalnoj, županijskim i lokalnim razinama;
* Potrebu da se osnaže CSR uz dodatne ljudske resurse;
* Potrebu da se osigura učinkovita koordinacija i komunikacija između ministarstava na federalnom i županijskim razinama i CSR;
* Potrebu za informiranje šire javnosti o udomiteljstvu pokretanjem promotivne kampanje i drugih promotivnih aktivnosti;
* Potrebu da se osigura nadzor i mehanizmi za nadgledanje u oblasti udomiteljstva.

Radna grupa je razmotrila sve konkretne komentare dostavljene pisanim putem, uključujući putem web stranice Ministarstva. S tim u vezi, značajno je naglasiti da su zaprimljeni komentari u najvećoj mogućoj mjeri predstavljali potporu ponuđenim rješenjima uz određeni broj komentara koji nisu prihvaćeni od strane Radne grupe iz razloga što nisu predmetom Politike o udomiteljstvu, već nekih drugih srodnih politika kao npr. obiteljskog zakonodavstva, zakonodavstva socijalne skrbi i sl.

Temeljem konzultativnog procesa, te izmjena koje su uslijedile kao rezultat konkretnih prijedloga i razmatranja Radne grupe, izrađen je u formi nacrta tekst Javne politike o razvoju udomiteljstva u Federaciji Bosne i Hercegovine (koji je kasnije poslužio kao temelj za izradu Zakona čime su ovi dokumenti u potpunosti međusobno usuglašeni).

Dalje, u postupku izrade Nacrta Zakona radni tekst je dostavljen na mišljenje svim županijskim ministarstvima nadležnim za oblast socijalne skrbi, te su pribavljena mišljenja sljedećih institucija:

* Ministarstvo za socijalnu politiku, zdravstvo, raseljena lica i izbjeglice Bosansko-podrinjskog kantona Goražde, broj 08-02-1214-4/14 od 15. rujna 2014. godine, a uz koji je dostavljeno i mišljenje JU Centar za socijalni rad Bosansko-podrinjskog kantona Goražde, broj 01/1-35-875-1/14 od 02. rujna 2014. godine;
* Ministarstvo zdravstva, rada i socijalne zaštite Hercegovačko-neretvanske županije-kantona, broj 06-04-37-1295/14 od 25. kolovoza 2014. godine;
* Ministarstvo zdravstva i socijalne politike Srednjobosanskog kantona, broj 04-02-442/14 od 30. srpnja 2014. godine;
* Ministarstvo za rad, socijalnu politiku i povratak Tuzlanskog kantona, broj 09/1-02-017533-14 od 04. rujna 2014. godine;
* Ministarstvo zdravstva, rada i socijalne politike Unsko-sanskog kantona, broj 09-02-7436-3/2014 od 21. kolovoza 2014. godine;
* Ministarstvo za rad, socijalnu politiku i izbjeglice Zeničko-dobojskog kantona, broj 09-35-14976/14 od 22. kolovoza 2014. godine;
* Ministarstvo za rad, socijalnu politiku, raseljena lica i izbjeglice Kantona Sarajevo, broj 13-03-35-sl./15 od 20. ožujka 2015. godine.

U nastavku slijedi tabelarni prikaz primjedbi i sugestija zaprimljenih od strane županijskih ministarstava nadležnih za oblast socijalne skrbi, a koje se odnose na Prednacrt Zakona o udomiteljstvu u Federaciji Bosne i Hercegovine, te očitovanje o prihvaćanju/neprihvaćanju istih.

|  |  |  |  |  |
| --- | --- | --- | --- | --- |
| **Redni broj** | **Naziv institucije** | **Povezani članci** | **Tekst primjedbe / prijedloga / komentara** | **Razlog prihvaćanja / neprihvaćanja primjedbe ili prijedloga** |
| **Članak 9.****(Tradicionalno udomiteljstvo)**Tradicionalno udomiteljstvo je udomiteljstvo kojim se pružaju usluge zaštite djetetu i mlađoj punoljetnoj osobi bez odgovarajuće roditeljske skrbi čiji psihofizički razvoj i razina funkcioniranja ne odstupaju značajnije od razvoja i odrastanja djeteta iste životne dobi, a za koje je procijenjeno da je primjena udomiteljstva u njegovom najboljem interesu, djeci čiji je razvoj ometen obiteljskim prilikama, odrasloj osobi za zadovoljavanje svakodnevnih životnih potreba povezanih uz njezinu životnu dob ili zdravstveno stanje, te majci s djetetom do godinu dana starosti djeteta.  |
| 1. | **JU Kantonalni centar za socijalni rad Sarajevo** |  | U članku 9. predloženo je da se ispred riječi “majci” dodaju riječi “samohranoj majci s djetetom do godinu dana starosti djeteta ukoliko nema sredstava za izdržavanje ili kojoj je uslijed neriješenog stambenog pitanja ili poremećenih obiteljskih odnosa potreban privremeni smještaj u udomiteljskoj obitelji”. | **Prijedlog prihvaćen** |
| **Članak 17.****(Uvjeti koje moraju ispunjavati udomitelj i udomiteljska obitelj)**(1) Osoba koja želi biti udomitelj mora:1. biti državljanin Bosne i Hercegovine,
2. biti punoljetna,
3. imati prebivalište u Federaciji BiH,
4. imati poslovnu sposobnost,
5. imati zdravstvenu sposobnost, koju dokazuje potvrdom izabranog doktora opće/obiteljske medicine,
6. imati završeno najmanje srednjoškolsko obrazovanje,
7. imati dokaz da članovi udomiteljske obitelji nemaju neizmirenih poreskih obveza,
8. imati kompetencije za zaštitu, čuvanje, njegu, odgoj i zadovoljavanje drugih potreba, prema stručnoj procjeni centra za socijalni rad, i
9. imati stambene i materijalne uvjete za obavljanje udomiteljstva koje će posebnim pravilnikom propisati federalni ministar rada i socijalne politike u roku od 6 mjeseci od dana stupanja na snagu ovog Zakona.

(2) Iznimno, ukoliko se utvrdi da je to u najboljem interesu udomljenika, udomitelj može biti i osoba koja ima niži stupanj obrazovanja od propisanog stavkom (1) točkom f) ovoga članka.(3) Iznimno od stavka (1) točke a) ovoga članka, ukoliko je to u najboljem interesu udomljenika, udomitelj može biti strani državljanin sa stalnim boravkom u Federaciji Bosne i Hercegovine koji ispunjava propisane uvjete i prethodno je pribavio suglasnost Federalnog ministarstva rada i socijalne politike.(4) Udomitelj ili članovi udomiteljske obitelji, moraju ostvarivati osobna sredstva za izdržavanje, odnosno ostvarivati primanja u iznosu 30% minimalne plaće u Federaciji BiH po članu kućanstva. |
| 2. | **Unsko-sanski kanton****Ministarstvo zdravstva, rada i socijalne politike** |  | Precizirati što su “kompetencije za zaštitu, čuvanje, njegu, odgoj i zadovoljavanje drugih potreba, prema stručnoj procjeni centra za socijalni rad”. | **Prijedlog nije prihvaćen** obzirom da je usko vezan za članak 24. Prednacrta. |
| 3. | **Tuzlanski kanton****Ministarstvo za rad, socijalnu politiku i povratak** |  | Iza riječi “politike” dodati: “odnosno, strani državljanin ukoliko je to u najboljem interesu djeteta, a na prijedlog mjesno nadležnog centra za socijalni rad”. | **Prijedlog prihvaćen** s tim da je zbog jasnoće norme preuređen stavak (3), te dodan stavak (4) članka 17. |
| 4. | **JU Centar za socijalni rad Bosansko-podrinjskog kantona Goražde** |  | Prijedlog je da se u članku 17. stavak (4) izmijeni uvjet da udomitelj i članovi udomiteljske obitelji moraju ostvarivati osobna sredstva za izdržavanje, odnosno primanja u iznosu od 30% minimalne plaće po članu kućanstva, odnosno da se odredbom obuhvate i ostali izvori prihoda kućanstva, a iz razloga omogućavanja većem broju obitelji da ispune uvjete za bavljenje udomiteljstvom. | **Prijedlog prihvaćen** te je u članku 17. stavak (4) iza riječi “primanja” dodan tekst: “temeljem plaće, doprinosa od poljoprivrede, stočarstva, ili drugih izvora prihoda”. |
| 5. | **JU Kantonalni centar za socijalni rad Sarajevo** |  | U članku 17. stavak (4) uvjet koji se odnosi na osobna sredstva u iznosu od 30% minimalne plaće u Federaciji BIH, koji moraju ostvarivati udomitelji ili članovi obitelji, ne treba da se odnosi na srodničku obitelj (u praksi imamo slučajeve gdje srodnici u prvoj liniji nemaju primanja, a već su preuzeli brigu o mldb. djetetu. | **Prijedlog prihvaćen** |
| **Članak 18.****(Smetnje za obavljanje udomiteljstva)**(1) Udomiteljstvo ne može obavljati obitelj:1. u kojoj su poremećeni obiteljski odnosi,
2. u kojoj je udomitelju ili drugom članu obitelji izrečena mjera obiteljsko-pravne zaštite u pogledu osobnih prava djeteta,
3. u kojoj su interesi udomitelja ili drugog člana obitelji u suprotnosti s interesima udomljenika,
4. u kojoj udomitelj ili član obitelji ima zaključen ugovor o doživotnom izdržavanju s udomljenikom,
5. u kojoj udomitelj ili drugi član obitelji ispoljava društveno neprihvatljivo ponašanje u smislu važećeg Zakona iz oblasti socijalne skrbi,
6. u kojoj bi zbog bolesti udomitelja ili člana obitelji moglo biti ugroženo zdravlje ili drugi interesi udomljenika.

(2) Centar za socijalni rad je po službenoj dužnosti obvezan pribaviti dokaz da se protiv osobe koja je podnijela zahtjev za obavljanje udomiteljstva i članova njegove obitelji ne vodi kazneni postupak, te da nisu osuđeni za kaznena djela. |
| 6. | **Zeničko-dobojski kanton****Ministarstvo za rad, socijalnu politiku i izbjeglice** | Članak 17. | Da se smetnja za obavljanje udomiteljstva utvrđena u stavku (2) članka 18. definira kao uvjet u članku 17. jer se zaista i radi o uvjetu koji mora ispuniti osoba koja želi biti udomitelj. | **Prijedlog nije prihvaćen** jer se po mišljenju ovog Ministarstva zaista radi o smetnji jednako kao i o ostalih 6 navedenih smetnji s tim da je u članku 18. stavak (1) dodana točka g) kojom je kaznena odgovornost definirana kao smetnja što ranije nije bilo izričito definirano, a stavkom (2) istog članka je predviđeno da se po službenoj dužnosti o ovoj smetnji pribavlja dokaz. |
| 7. | **JU Kantonalni centar za socijalni rad Sarajevo** |  | U članku 18. u stavku (1) iza točke f) dodati novu točku g) koja glasi: “u kojoj udomitelj ima više od dvoje djece mlađe od 15 godina”. | **Prijedlog prihvaćen** |
| **Članak 19.****(Dobna razlika između udomitelja i udomljenika)**(1) Dobna razlika između udomitelja i udomljenika djeteta u pravilu ne može biti manja od 25 godina i veća od 50 godina. (2) Iznimno od stavka (1) ovoga članka dobna razlika između udomitelja i udomljenika djeteta može biti manja od 25 i veća od 50 godina ukoliko je to u najboljem interesu djeteta.(3) Udomitelj ne može biti osoba mlađa od 25 godina i starija od 65 godina, osim kod srodničkog udomiteljstva, ili ukoliko je to u najboljem interesu udomljenika. |
| 8. | **Tuzlanski kanton****Ministarstvo za rad, socijalnu politiku i povratak** |  | U članku 19. stavak (2) iza riječi: “interesu djeteta” dodati: “o čemu odluku donosi stručni tim centra za socijalni rad”. | **Prijedlog prihvaćen** obzirom da je prijedlog utemeljen te da navedenu odluku i treba donositi stručni tim centra. |
| 9. | **Unsko-sanski kanton****Ministarstvo zdravstva, rada i socijalne politike** |  | U članku 19. stavak (3) okvirno definirati što je najbolji interes udomljenika, a zbog različitog viđenja ovog problema u praksi. | **Prijedlog nije prihvaćen** jer se o ovom pitanju dosta raspravljalo na Radnoj grupi pri izradi ne samo ovog Zakona nego i drugih zakona iz oblasti socijalne i dječije zaštite i nisu se mogle definirati sve situacije koje predstavljaju najbolji interes udomljenika. Također, u teoriji ne postoji definicija najboljeg interesa udomljenika. Smatramo da se najbolji interes udomljenika može procjenjivati samo od slučaja do slučaja, odnosno konkretno za svakog udomljenika. Osim toga, ni sama Unsko-sanska županija nije ponudila nikakvu definiciju najboljeg interesa udomljenika koja bi se eventualno mogla razmatrati. |
| **Članak 23.****(Prijava za obavljanje udomiteljstva)**(1) Svaka osoba koja želi biti udomitelj podnosi prijavu za obavljanje udomiteljstva centru prema mjestu svog prebivališta.(2) Uz prijavu iz stavka (1) ovoga članka prilaže se pisana suglasnost članova obitelji za obavljanje udomiteljstva i druga dokumentacija koju centar ne može pribaviti po službenoj dužnosti.(3) Nakon zaprimanja prijave iz stavka (1) ovoga člana, u roku od 30 (trideset) dana centar utvrđuje ispunjava li podnositelj prijave iz stavka (1) ovoga članka i članovi njegove obitelji uvjete iz čl. 17. i 19. ovoga Zakona, te postoji li koja smetnja iz članka 18. ovoga Zakona. |
| 10. | **JU Kantonalni centar za socijalni rad Sarajevo** |  | Primjedba se odnosi na članak 23. stavak (3), odnosno na vremensko ograničenje od 30 dana koje je ostavljeno centru za poduzimanje potrebnih radnji u svrhu utvrđivanja uvjeta podnositelja prijave za bavljenje udomiteljstvom, te sugeriraju da se ovaj rok produlji na 60 dana. | **Prijedlog nije prihvaćen** jer se smatra da je rok od 30 dana sasvim primjeren, a nije dato ni obrazloženje zašto se predlaže produljenje roka od 30 na 60 dana. |
| **Članak 24.****(Stručna ocjena/procjena)**(1) Temeljem utvrđenog činjeničnog stanja, centar za socijalni rad daje stručnu ocjenu/procjenu o ispunjavanju uvjeta propisanih ovim Zakonom za podnositelja prijave iz stavka (1) članka 23. ovog Zakona i za članove njegove obitelji.(2) Kod davanja stručne ocjene/procjene iz stavka (1) ovoga članka, centar za socijalni rad temeljem intervjua i drugih metoda razmatra i procjenjuje motive osobe i članova njezine obitelji za obavljanje udomiteljstva, odnose u obitelji i njihov utjecaj na prihvaćanje udomljenika u obitelj kao zamjensku obitelj, te njihove psihofizičke sposobnosti, vodeći brigu o svim činjenicama koje bi mogle utjecati na zadovoljavanje potreba i najbolji interes udomljenika.(3) Tijekom postupka procjene centar za socijalni rad utvrđuje i primjerenost životnih uvjeta obitelji, a posebno prostora i opreme namijenjene udomljeniku.(4) Tijekom postupka procjene centar za socijalni rad po potrebi uzima u obzir i potvrde, mišljenja ili preporuke drugih institucija u lokalnoj zajednici. |
| 11. | **Unsko-sanski kanton****Ministarstvo zdravstva, rada i socijalne politike** |  | Precizirati što je “primjerenost životnih uvjeta obitelji, a posebno prostora i opreme namijenjene udomljeniku”. | **Prijedlog nije prihvaćen** iz razloga što će se ovo pitanje regulirati pravilnikom predviđenim člankom 17. stavak (1) točka i) Zakona. |
| **Članak 30.****(Ugovorni odnos)**(1) Udomiteljski ugovor je ugovor o međusobnim pravima i obvezama između centra za socijalni rad  i udomitelja koji se sklapa u pisanom obliku za svakog udomljenika pojedinačno, a nakon donošenja rješenja o smještaju udomljenika.(2) Udomiteljskim ugovorom uređuje se:1. dan otpočinjanja smještaja,
2. uvjeti i način zadovoljavanja specifičnih potreba udomljenika i udomitelj,
3. duljina otkaznog roka udomiteljskog ugovora,
4. vrsta udomiteljstva za koju je ugovor sklopljen,
5. vrsta i opseg usluga koje su udomitelj i udomiteljska obitelj obvezni osigurati smještenim udomljenicima,
6. prava i obveze ugovornih strana,
7. raspored i način kontaktiranja udomljenika s biološkim roditeljima i srodnicima,
8. visina naknade za udomljenika i način plaćanja,
9. udomiteljska naknada,
10. uvjeti za otkaz ugovora i
11. druga prava i obveze ugovornih strana.
 |
| 12. | **Tuzlanski kanton****Ministarstvo za rad, socijalnu politiku i povratak** |  | U članku 30. stavak (1) iza riječi: “smještaju udomljenika” dodati: “uz prethodno pribavljenu suglasnost nadležnog županijskog ministarstva”. | **Prijedlog prihvaćen** obzirom da je i dosadašnja praksa bila da se mora pribaviti suglasnost nadležnog županijskog ministarstva, te je u članku 30. dodat novi stavak kojim je regulirano da se rješenje o smještaju udomljenika donosi uz predhodno pribavljenu suglasnost županijskog ministarstva. |
| 13. | **Kanton Sarajevo****Ministarstvo za rad, socijalnu politiku, raseljena lica i izbjeglice** |  | Iz članka 30. proizilazi da će se udomiteljski ugovor zaključiti u pisanom obliku za svakog udomljenika pojedinačno, a nakon donošenja rješenja o smještaju udomljenika. Iz ovakve formulacije nejasno je o kojem smještaju udomljenika se radi. Ukoliko je u pitanju smještaj u drugu obitelj tada to treba precizno navesti. Smatramo da su smještaj u drugu obitelj, kao pravo koje se ostvaruje u skladu sa zakonskim odredbama (Zakon o osnovama socijalne zaštite, zaštite civilnih žrtava rata i zaštite obitelji sa djecom i Zakon o socijalnoj zaštiti, zaštiti civilnih žrtava rata i zaštiti obitelji sa djecom Kantona Sarajevo) i udomiteljstvo jedna cjelina i naše mišljenje je da se ovo dvoje treba definirati i urediti jednim zakonom. | **Prijedlog nije prihvaćen** iz razloga što je u članku 2. koji govori o značenju pojedinih izraza definirano da je udomiteljstvo oblik zaštite izvan vlastite obitelji kojim se djetetu ili odrasloj osobi osigurava smještaj ili zaštita u udomiteljskoj obitelji. Ovaj termin se koristi kroz cijeli Zakon i podrazumijeva pravo na smještaj u drugu obitelj kao pravo koje se ostvaruje u skladu s postojećim zakonskim odredbama i predstavlja jednu cjelinu koja se uređuje posebnim Zakonom. |
| **Članak 31.****(Prestanak ugovornog odnosa)**Ugovorni odnos iz članka 29. ovoga Zakona prestaje:1. smrću udomitelja,
2. istekom roka ukoliko je ugovor zaključen s rokom važenja,
3. otkazom ugovora,
4. zbog neizvršavanja zakonskih i ugovornih obveza, te
5. drugih razloga zbog kojih se ugovorne obveze više ne mogu izvršavati.
 |
| 14. | **Kanton Sarajevo****Ministarstvo za rad, socijalnu politiku, raseljena lica i izbjeglice** |  | U članku 31. stavak (1) predlaže se da se u točki a) doda: “smrću osobe na smještaju, usvojenjem, stupanjem u brak osobe smještene u udomiteljsku obitelj”. | **Prijedlog prihvaćen**, ali je zbog preciznosti norme ista formulirana u više alineja |
| **Članak 32.****(Udomiteljska naknada)**(1) Visina udomiteljske naknade ovisi o broju i vrsti smještenih udomljenika.(2) Osnovica temeljem koje se utvrđuje iznos udomiteljske naknade je prosječna isplaćena neto plaća u Federaciji BiH za prethodnu godinu.(3) Mjesečna naknada udomitelju po jednom udomljeniku iznosi 25% od osnovice iz stavka 2. ovoga članka i uvećava se za 15% za svakog narednog udomljenika.(4) Iznimno od stavka (3) ovoga članka mjesečna naknada udomitelju koji obavlja specijalizirano udomiteljstvo iznosi 40% od osnovice iz stavka (2) ovoga članka i uvećava se za 20% za svakog narednog udomljenika.(5) Mjesečna naknada za udomitelja koji istovremeno obavlja tradicionalno i specijalizirano udomiteljstvo utvrđuje se na način da se kao polazna osnovica uzima mjesečna naknada za specijalizirano udomiteljstvo iz stavka (4) ovoga članka i ista se uvećava za 15% za udomljenika tradicionalnog udomiteljstva u skladu sa stavkom (3) ovoga članka, odnosno za 20% za udomljenika specijaliziranog udomiteljstva u skladu sa stavkom (4) ovoga članka.(6) Udomitelj koji obavlja srodničko udomiteljstvo ima pravo na udomiteljsku naknadu, pod uvjetom da između udomljenika i udomitelja ne postoji obveza izdržavanja prema Obiteljskom zakonu Federacije Bosne i Hercegovine. |
| 15. | **Unsko-sanski kanton****Ministarstvo zdravstva, rada i socijalne politike** |  | Moglo bi doći do dilema u primjeni članka 32. stavak (6) budući da Obiteljskim zakonom Federacije BiH nije na najbolji način uređeno pitanje obveze izdržavanja između braće i sestara kada je u pitanju skrb za punoljetnog brata/sestru koji je nesposoban/na za samostalan život i rad | **Prijedlog nije prihvaćen** budući da eventualne nejasnoće odredbi Obiteljskog zakona mogu biti otklonjene isključivo kroz odgovarajuće izmjene tog Zakona, a nikako parcijalno u Zakonu o udomiteljstvu. |
| **Članak 33.****(Isplata udomiteljske naknade)**(1) Udomiteljska naknada počinje se obračunavati s prvim danom smještaja udomljenika u udomiteljsku obitelj, koji je naveden u ugovoru o udomiteljstvu, a pri izračunu se smatra da mjesec ima 30 dana.(2) Isplata naknade udomitelju za slučajeve kada udomljenik opravdano odsustvuje iz udomiteljske obitelji dulje od 15 dana, za taj mjesec isplaćuje se u skladu sa stavom (4) ovoga člana. (3) Udomiteljska naknada prestaje se obračunavati s posljednjim danom smještaja udomljenika.(4) Iznimno od st. (1) i (3) ovoga članka, udomitelju koji pruža usluge hitnog ili povremenog udomiteljstva za najviše 30 dana udomiteljstva, naknada se isplaćuje za svaki provedeni dan smještaja udomljenika. (5) Udomiteljsku naknadu udomljenika povremenog udomiteljstva koji je na stalnom smještaju u ustanovi socijalne skrbi, udomitelju isplaćuje ustanova socijalne skrbi.(6) Udomiteljska naknada ne smatra se prihodom. |
| 16. | **Tuzlanski kanton****Ministarstvo za rad, socijalnu politiku i povratak** |  | U članku 33. nije navedeno tko vrši obračun i isplatu udomiteljske naknade za udomljenike koji su smješteni u udomiteljske obitelji izuzev za udomljenike povremenog udomiteljstva. | **Prijedlog prihvaćen** te je dodan novi stavak kojim je definirano da udomiteljsku naknadu obračunava i plaća centar za socijalni rad koji je donio rješenje o priznavanju prava na smještaj u udomiteljsku obitelj. |
| 17. | **Bosansko-podrinjski kanton Goražde****Ministarstvo za socijalnu politiku, zdravstvo, raseljena lica i izbjeglice** | Članak 34. | Potrebno je precizno definirati tko će vršiti obračun i isplatu udomiteljske naknade za udomljenike koji su smješteni u udomiteljske obitelji, te definirati tko vrši obračun i isplatu naknade za izdržavanje udomljenika. | **Prijedlog prihvaćen** za članak 33. te je dodat novi stavak kojim je definirano da udomiteljsku naknadu obračunava i plaća centar za socijalni rad koji je donio rješenje o priznavanju prava na smještaj u udomiteljsku obitelj, dok u odnosu na članak 34. ovaj prijedlog ne stoji, jer je ovaj članak precizirao tko vrši isplatu. |
| 18. | **Kanton Sarajevo****Ministarstvo za rad, socijalnu politiku, raseljena lica i izbjeglice** | Članci 32. i 34. | Odredbama članaka 32. do 34. utvrđena je udomiteljska naknada, osnovica za utvrđivanje iznosa udomiteljske naknade, visina i način utvrđivanja mjesečne naknade, te isplata udomiteljske naknade. Obzirom da u članku 33. nije utvrđeno tko će vršiti obračun i isplatu udomiteljskih naknada za udomljenike smještene u udomiteljske obitelji, te da nije definirano tko će vršiti obračun i isplatu naknade za izdržavanje udomljenika, smatraju da je potrebno ova pitanja precizno definirati u Zakonu kako bi se izbjegle dileme i nejasnoće u primjeni ovog Zakona. | **Prijedlog prihvaćen** za članak 33. te je dodat novi stavak kojim je definirano da udomiteljsku naknadu obračunava i plaća centar za socijalni rad koji je donio rješenje o priznavanju prava na smještaj u udomiteljsku obitelj, dok u odnosu na obračun i isplatu naknade za izdržavanje udomljenika (članak 34.) ovaj prijedlog ne stoji, jer je ovaj članak precizirao tko vrši obračun i isplatu. |
| **Članak 34.****(Naknada za izdržavanje udomljenika)**(1) Naknada za izdržavanje udomljenika odnosi se na troškove smještaja i izdržavanje udomljenika, te njegove osobne potrebe u skladu s njegovim individualnim planom rada. (2) Osnovica za utvrđivanje iznosa naknade za izdržavanje udomljenika je prosječna isplaćena neto plaća u Federaciji BiH za prethodnu godinu.(3) Iznos mjesečne naknade za izdržavanje udomljenika za tradicionalno udomiteljstvo iznosi 45%, a za specijalizirano 65%, od osnovice iz stavka (2) ovoga članka. (4) Naknada iz stavka (3) ovoga članka ne smatra se prihodom.(5) Naknadu iz stavka (3) ovoga članka obračunava i plaća centar za socijalni rad koji je donio rješenje o priznavanju prava na smještaj u udomiteljsku obitelj, a naknada se obračunava s prvim danom smještaja i prestaje s posljednjim danom smještaja udomljenika.(6) Naknadu iz stavka (3) ovoga članka udomljeniku povremenoga udomiteljstva koji je na stalnom smještaju u ustanovi socijalne skrbi, udomitelju isplaćuje ustanova socijalne skrbi. |
| 19. | **Srednjobosanski kanton****Ministarstvo zdravstva i socijalne politike** | Čl. 32. i 33. | U čl. 32., 33. i 34. Prednacrta Zakona utvrđeni su iznosi naknada temeljem udomiteljstva i temeljem izdržavanja udomljenika, ali nije regulirano tko osigurava sredstva, odnosno isplaćuje novčane naknade, što bi trebalo zakonski definirati. | **Prijedlog prihvaćen** i dodan je novi članak 35. |
| 20. | **Hercegovačko-neretvanski kanton****Ministarstsvo zdravstva, rada i socijalne zaštite** | Članak 32. | Tko je obvezan, odnosno iz kojih sredstava će se osiguravati i isplaćivati utvrđene naknade (iz federalnog ili županijskog proračuna), te na koji način. | **Prijedlog prihvaćen** i dodan je novi članak 35. |
| 21. | **Hercegovačko-neretvanski kanton****Ministarstsvo zdravstva, rada i socijalne zaštite** | Članak 32. | U članku 34. stavak (5) propisuje se da će naknadu za izdržavanje udomljenika isplaćivati centar za socijalni rad, dok je u članku 32. propušteno da se odredi tko će obračunavati i isplaćivati udomiteljsku naknadu. | **Prijedlog prihvaćen** i članak 33. je dorađen u tom smislu |
| 22. | **Hercegovačko-neretvanski kanton****Ministarstsvo zdravstva, rada i socijalne zaštite** | Članak 32. | Nije jasno hoće li pri utvrđivanju iznosa naknade za izdržavanje udomljenika i udomiteljstvo centar za socijalni rad utvrđivati i prihode udomljenika i drugih osoba koje su po Zakonu obvezne sudjelovati u troškovima, te način utvrđivanja i obračunavanja ovih prihoda kod utvrđivanja naknada iz čl. 32. i 34. | **Prijedlog prihvaćen** i dodan je novi članak 35. |
|  **Članak 36.****(Prava udomitelja)**Udomitelj ima pravo:1. na osobni dignitet i privatnost,
2. biti uključen kao ravnopravni član stručnog tima,
3. biti upoznati sa svim informacijama o udomljeniku i njegovom ranijem obiteljskom životu,
4. sudjelovati u izradi individualnog plana rada i imati saznanja o ciljevima plana za udomljenika,
5. na sigurnost članova vlastite obitelji,
6. na stručnu pomoć u svladavanju poteškoća pri prijemu i odlasku udomljenika koji je bio smješten u njegovu obitelj,
7. biti upoznati sa svim postupcima vezanim uz njegovu ulogu udomitelja,
8. na pomoć u radu udomitelja kroz redovno praćenje,
9. na osposobljavanje i edukacije organizirane od strane centra za socijalni rad ili drugih pružatelja usluga,
10. na pristup drugim oblicima podrške u brizi za udomljenika u njegovom domu, uključujući pravovremenu pomoć stručnih radnika centra za socijalni rad ili drugih pružatelja usluga,
11. na evaluaciju i povratnu informaciju o njegovoj ulozi zamjenske obitelji.
 |
| 23. | **Unsko-sanski kanton****Ministarstvo zdravstva, rada i socijalne politike** |  | U članku 36. točka i) gdje su pobrojana prava udomitelja, organizirane edukacije trebale bi biti i obveza istih za vrijeme trajanja udomiteljstva. | **Prijedlog nije prihvaćen** iz razloga što su člankom 37. regulirana isključivo prava udomitelja, dok je navedena obveza predviđena člankom 51. stavak (5) Prednacrta Zakona. |
| **Članak 42.****(Obveze centra za socijalni rad)**(1) Centar za socijalni rad koji je uputio na smještaj udomljenika obvezan je:1. u izradu individualnog plana rada uključiti izabranog udomitelja te udomljenika, roditelja, skrbnika, te po potrebi i druge članove obitelji udomljenika,
2. tijekom izrade individualnog plana rada upoznati udomiteljsku obitelj s osobinama udomljenika koji će biti smješten, njegovim dotadašnjim životom, zdravstvenim stanjem i potrebama, problemima koji postoje i koji se mogu očekivati te s ciljevima koji se žele postići individualnim planom rada,
3. pravovremeno osigurati udomitelju dokumente u vezi s prijavom boravišta i ostvarivanja zdravstvene zaštite udomljenika,
4. pratiti ispunjavanje obveza udomitelja utvrđenih individualnim planom rada i redovno obilaziti udomiteljsku obitelj i kontaktirati s udomljenikom.

(2) ukoliko na području svoje mjesne nadležnosti centar za socijalni rad ne može naći odgovarajućeg udomitelja ili ukoliko smještaj udomljenika na tom području ne bi bio u njegovom interesu, centar će uputiti udomljenika na smještaj kod udomitelja na području najbližeg centra za socijalni rad koji ima na raspolaganju odgovarajućeg udomitelja, od kojeg će prethodno zatražiti pisano mišljenje o upućivanju udomljenika na smještaj. |
| 24. | **JU Kantonalni centar za socijalni rad Sarajevo** |  | U članku 42. stavak (2) je predloženo da se doda točka a) koja glasi: Mjesna nadležnost centara za socijalni rad - službi ne mijenjaju se smještajem osobe u udomiteljsku obitelj čije je prebivalište na području druge općine. Za dijete čiji roditelji žive odvojeno, mjesna nadležnost centra - službe određuje se prema prebivalištu roditelja kome je dijete povjereno odlukom suda ili tijela skrbništva. Do donošenja odluke nadležni su centri – službe prema prebivalištu roditelja kod kojeg dijete živi. | **Prijedlog prihvaćen** |
| **Članak 45.****(Timovi za udomiteljstvo)**(1) Ukoliko postoji potreba, a u skladu s mogućnostima, na razini županija se mogu formirati timovi za udomiteljstvo koji bi u, suradnji sa stručnim radnicima centara za socijalni rad koji obavljaju poslove udomiteljstva, sudjelovali u procjeni potreba, izboru i pripremi udomitelja, praćenju pružanja usluga i osposobljavanja udomitelja, te pružali stručnu pomoć i podršku udomiteljima na području županija.(2) Sastav, broj članova, potrebna sprema, djelokrug rada i ostala pitanja vezana za imenovanje timova za udomiteljstvo određuje nadležni županijski ministar. |
| 25. | **Tuzlanski kanton****Ministarstvo za rad, socijalnu politiku i povratak** |  | U članku 45. stavak (1) predlaže se obvezno formiranje tima za udomiteljstvo. | **Prijedlog nije prihvaćen** iz razloga povećanja financijskog koštanja formiranja i funkcioniranja tima za udomiteljstvo ukoliko se predvidi obvezno formiranje tima. Dalje, na razini županija će se procjenjivati potreba formiranja tima za udomiteljstvo, te je ostavljena mogućnost da se to pitanje riješi na županijskoj razini. |
| **Članak 49.****(Edukacija udomitelja)**(1) Osposobljavanje i edukacija udomitelja u Federaciji provodi se u skladu s Planom i programom osnovnih i dodatnih edukacija.(2) Plan i program osnovnih i dodatnih edukacija udomitelja iz stavka (1) ovoga članka donosi federalni ministar uz konzultacije s županijskim ministarstvima. (3) Osnovne edukacije za osobe koje žele biti udomitelji organizirat će se najmanje jednom godišnje, a po potrebi i češće. (4) Dodatne edukacije udomitelja obavljat će se dva ili više puta godišnje u skladu s potrebama. (5) Županijska ministarstva organiziraju i provode obvezno osposobljavanje i propisane edukacije udomitelja.(6) Sredstva potrebna za edukaciju udomitelja osiguravaju se u proračunima županija. (7) Edukacija udomitelja vrši se na jednoj lokaciji za cijelu županiju ili za više županija ukoliko se u nekoj županiji ne može formirati edukativna grupa. |
| 26. | **Hercegovačko-neretvanski kanton****Ministarstsvo zdravstva, rada i socijalne zaštite** |  | Člankom 49. stavak (6) stvara se nova obveza za županije. | **Prijedlog nije prihvaćen** obzirom na cilj i rezultate edukacije koji se žele postići što je obrazloženo u Dokumentu Javna politika razvoja udomiteljstva u Federaciji BiH. |
| 27. | **Zeničko-dobojski kanton****Ministarstvo za rad, socijalnu politiku i izbjeglice** |  | Prijedlog je da se u stavku (7) članka 48. briše navod: “na jednoj lokaciji” zbog razuđenosti pojedinih županija, otežane mogućnosti dolaska osoba na jednu lokaciju i dodatnog izlaganja troškovima putovanja. | **Prijedlog nije prihvaćen** cijeneći da bi troškovi i složenost organizacije posebnih edukacija bili nerazmjerno veliki u odnosu na troškove dolaska pojedinaca. |
| **Članak 49.****(Lista edukatora)**(1) Federalni ministar rada i socijalne politike će u roku od 3 mjeseca od dana stupanja na snagu ovog Zakona donijeti Kriterije za edukatore temeljem kojih će biti raspisan javni poziv i formirana lista edukatora u oblasti udomiteljstva za Federaciju BiH.(2) Federalno ministarstvo rada i socijalne politike će organizirati prvu edukaciju za uposlenike centara za socijalni rad koji se bave poslovima udomiteljstva. |
| 28. | **JU Kantonalni centar za socijalni rad Sarajevo** |  | U članku 49. Zakona gdje se propisuje lista edukatora, nejasno je hoće li edukatori biti plaćeni za svoj rad, što smatramo da bi bilo potrebno. Također smatramo da je potrebno dodati i novi stavak koji bi glasio da uposlenici centra imaju prioritet prilikom izbora edukatora obzirom na njihovu dosadašnju stručnost i iskustvo. | **Prijedlog nije prihvaćen** obzirom da se radi o pitanju koje se ne regulira Zakonom. Iz Dokumenta Javne politike o udomiteljstvu jasno proizilazi da će prvu edukaciju, odnosno trening za trenere organizirati i financirati Federalno ministarstvo rada i socijalne politike. Navedena edukacija namijenjena je uposlenicima centara za socijalni rad i oni će biti educirani treneri i naravno da će imati prioritet pri izboru edukatora. |
| **Članak 51.****(Područja edukacije)**(1) Osposobljavanje i edukacija za obavljanje udomiteljstva koje mora završiti udomitelj za djecu, izuzev srodničkog udomitelja, prije izdavanja potvrde o udomiteljstvu obuhvaća sljedeća područja:1. pojam i značaj udomiteljstva,
2. uloga i odgovornost udomitelja,
3. odgojni postupci, načini odgoja i osnovne zadaće roditeljstva,
4. životne krize i načini funkcioniranja obitelji,
5. razvojne potrebe djeteta, odvajanje djeteta iz primarne obitelji i stvaranje bliskih veza,
6. prаvа, interesi i dobrobit djetetа,
7. emocionalna inteligencija kod djece,
8. zaštita djece od zlostavljanja i zanemarivanja i prepoznavanje rizika,
9. pаrtnerski odnosi između pružatelja zaštite, pružatelja podrške udomiteljima i vlastite obitelji i smještenog djeteta,
10. komunikacijske vještine u brizi za djecu i mlađe punoljetne osobe i
11. samoprocjena udomitelja.

(2) Osposobljavanje i edukacija za obavljanje udomiteljstva koje mora završiti udomitelj za odrasle osobe, izuzev srodničkog udomitelja, prije izdavanja potvrde o udomiteljstvu obuhvaća sljedeća područja:1. pojam i značaj udomiteljstva,
2. uloga i odgovornost udomitelja,
3. životne krize i načini funkcioniranja obitelji,
4. metode poticanja i podrške, sposobnosti i vještine za samostalnu brigu o sebi odrasle osobe,
5. zaštita od zlostavljanja i zanemarivanja i prepoznavanje rizika,
6. zaštita od nasilja nad odraslim osobama u stanju socijalne potrebe,
7. komunikacijske vještine u brizi za odrasle osobe,
8. integracija odraslih smještenih osoba u lokalnu sredinu,
9. prepoznavanje i praćenje promjena vezanih uz proces starenja,
10. pаrtnerski odnosi između pružatelja zaštite, pružatelja podrške udomiteljima i vlastite obitelji i smještene odrasle osobe.

(3) Centar će srodničkom udomitelju, nakon izdavanja potvrde o udomiteljstvu, odrediti rok u kojem mora izvršiti osposobljavanje i sudjelovanje u edukaciji/obuci za obavljanje udomiteljstva u područjima iz st. (1) i (2) ovoga članka.(4) Osim područja iz st. (1) i (2) ovoga članka, program za osposobljavanje udomitelja za djecu s teškoćama u razvoju i osoba s invaliditetom sadrži i dodatna područja.(5) Udomitelj mora najmanje jedanput godišnje sudjelovati u propisanim edukacijama, a u skladu s procjenom stručnog tima nadležnog centra.(6) Obveza osposobljavanja i sudjelovanja u edukacijama iz stavka (4) ovoga članka odnosi se i na srodničkog udomitelja. |
| 29. | **Unsko-sanski kanton****Ministarstvo zdravstva, rada i socijalne politike** |  | Kada je u pitanju smještaj djeteta, svakako uključiti i područje razvoja emocionalne inteligencije kod djece. | **Prijedlog prihvaćen** |
| 30. | **Unsko-sanski kanton****Ministarstvo zdravstva, rada i socijalne politike** |  | Kada je u pitanju specijalizirano udomiteljstvo potrebno je posebno regulirati posebne programe edukacije za udomitelje ovisno o razvojnim teškoćama djeteta i potrebama u vezi s tim i prilagoditi objekat sukladno Politici i Strategiji u oblasti invalidnosti. | **Prijedlog nije prihvaćen** iz razloga što je člankom 51. stavak (4) predviđeno da osim područja iz st. (1) i (2) navedenog članka, program za osposobljavanje udomitelja za djecu s teškoćama u razvoju i osoba s invaliditetom sadrži i dodatna područja. |
| 31. | **Zeničko-dobojski kanton****Ministarstvo za rad, socijalnu politiku i izbjeglice** |  | Predlaže se da se u stavku (2) članka 51. uključi i edukacija na temu zaštite od nasilja nad odraslim osobama u stanju socijalne potrebe. | **Prijedlog prihvaćen** |
| **Članak 52.****(Inspekcijski nadzor)**(1) Inspekcijski nadzor nad provođenjem ovog Zakona i podzakonskih akata donesenih temeljem ovoga Zakona vrši federalni inspektor za oblast socijalne skrbi.(2) Iznimno od stavka (1) ovoga članka, u nadležnost županijskih uprava za inspekcijske poslove spada nadzor nad financijskim sredstvima koja se izdvajaju iz proračuna županija za usluge udomiteljstva u skladu s ovim Zakonom. (3) Nadzor iz st. (1) i (2) ovog članka vrši se u centru za socijalni rad, a temeljem uvida u dokumentaciju s kojom raspolaže centar. |
| 32. | **Srednjobosanski kanton****Ministarstvo zdravstva i socijalne politike** |  | Umjesto riječi “federalni inspektor” treba upisati “županijski inspektor”. | **Prijedlog nije prihvaćen** iz razloga što se radi o federalnom propisu te inspekcijski nadzor mora biti i na razini Federacije BiH. |
| 33. | **Tuzlanski kanton****Ministarstvo za rad, socijalnu politiku i povratak** |  | Iza ili prije članka 52. predlaže se novi članak o vršenju stručnog nadzora od strane županijskih ministarstava. | **Prijedlog djelomično prihvaćen** obzirom da je definiran stručni nadzor, s tim da je isti definiran u nadležnosti Federalnog ministarstva jer se radi o federalnom propisu (članak 53.) |
| 34. | **Kanton Sarajevo****Ministarstvo za rad, socijalnu politiku, raseljena lica i izbjeglice** |  | Nejasan je članak 53. stavak (2) iz kojega proizlazi da županijska uprava za inspekcijske poslove vrši nadzor nad financijskim sredstvima koja se izdvajaju iz proračuna županija za usluge udomiteljstva u skladu s ovim Zakonom, a pri tome se iz Zakona ne vidi koja financijska sredstva izdvajaju županije za institut udomiteljstva. | **Prijedlog prihvaćen** te je dodan novi članak 35. koji definira sredstva za financiranje udomiteljske naknade i naknade za izdržavanje udomljenika |
| **Ostale primjedbe i prijedlozi** |
| 35. | **Unsko-sanski kanton****Ministarstvo zdravstva, rada i socijalne politike** |  | Možda bi u Zakon trebalo unijeti obvezu periodičnog preispitivanja potrebe daljnjeg smještaja. | **Prijedlog nije prihvaćen** obzirom da je već regulirano člankom 44. |
| 36. | **Unsko-sanski kanton****Ministarstvo zdravstva, rada i socijalne politike** |  | Potrebno je razmisliti o načinu na koji se djeca (u skladu s dobi), ali i odrasle osobe na smještaju mogu žaliti na postupke udomitelja ili članove udomiteljskih obitelji ili izraziti svoje neslaganje/nezadovoljstvo s prilikama u kojima žive. | **Prijedlog nije prihvaćen** obzirom da je to pitanje posredno regulirano člankom 44. |
| 37. | **Unsko-sanski kanton****Ministarstvo zdravstva, rada i socijalne politike** |  | Kada je u pitanju financiranje, za očekivati je velike poteškoće, obzirom na slab priliv sredstava u županijski proračun. Dolazi do povećanja naknada za djecu, uvode se naknade za udomitelje, troškovi edukacije, itd. Zbog navedenog predloženo je da sredstva i cjelokupnu organizaciju edukacija za udomitelje i centre za socijalni rad preuzme Federalno ministarstvo rada i socijalne politike. | **Prijedlog nije prihvaćen**, ali iz Dokumenta Javne politike o udomiteljstvu jasno proizilazi da će prvu edukaciju, odnosno trening za trenere organizirati i financirati Federalno ministarstvo rada i socijalne politike. Navedena edukacija namijenjena je uposlenicima centara za socijalni rad i oni će biti educirani treneri. |
| 38. | **Tuzlanski kanton****Ministarstvo za rad, socijalnu politiku i povratak** |  | Nije definirano tko vrši obračun i isplatu naknada za izdržavanje udomljenika. | **Prijedlog prihvaćen** |
| 39. | **Tuzlanski kanton****Ministarstvo za rad, socijalnu politiku i povratak** |  | Nije definiran model financiranja udomiteljstva budući da Prednacrt Zakona predviđa jedinstveno reguliranje udomiteljstva i nove vrste udomiteljstva i naknada, što ovo Ministarstvo pozdravlja i podržava, ali predlažemo jasno definiranje financiranja. | **Prijedlog prihvaćen** i dodan je novi članak 35. |
| 40. | **Zeničko-dobojski kanton****Ministarstvo za rad, socijalnu politiku i izbjeglice** |  | U Prednacrtu Zakona nisu jasno precizirani izvori financiranja. Predlažemo da se ovo pitanje uredi u vidu posebnog poglavlja za financiranje prava iz ove oblasti. | **Prijedlog prihvaćen** i dodan je novi članak 35. |
| 41. | **Zeničko-dobojski kanton****Ministarstvo za rad, socijalnu politiku i izbjeglice** |  | Smatraju da udomiteljske naknade i naknade za izdržavanje udomljenika treba jednim dijelom financirati iz Proračuna Federacije BiH. | **Prijedlog nije prihvaćen** obzirom da se ovaj institut i do sada financirao s razina županija. |
| 42. | **Bosansko-podrinjski kanton Goražde****Ministarstvo za socijalnu politiku, zdravstvo, raseljena lica i izbjeglice** |  | Potrebno je jasno i na jedinstven način definirati model financiranja instituta udomiteljstva s obzirom da Zakon predviđa jedinstveno reguliranje udomiteljstva na području cijele Federacije. | **Prijedlog prihvaćen** i dodan je novi članak 35. |
| 43. | **Hercegovačko-neretvanski kanton****Ministarstsvo zdravstva, rada i socijalne zaštite** |  | U obrazloženju Prednacrta Zakona se kao pravni temelj navodi Ustav Federacije BiH kojim je propisano da su federalna vlast i županije zajednički nadležni za socijalnu politiku, a što u postupku izrade propisa nije ispoštovano. Naime, predstavnik Ministarstva nije sudjelovao u Radnoj grupi za izradu teksta Prednacrta, a ni dokument Javne politike razvoja udomiteljstva u Federaciji Bosne i Hercegovine koji je prethodio izradi Prednacrta nije dostavljen Ministarstvu na mišljenje niti je održana zajednička javna rasprava s predstavnicima svih resornih ministarstava. | **Ova tvrdnja nije prihvaćena,** jer je netočna, a što se jasno vidi iz Poglavlja V - Konzultacije ovog obrazloženja. |
| 44. | **Hercegovačko-neretvanski kanton****Ministarstsvo zdravstva, rada i socijalne zaštite** |  | Nije precizirano tko će o pravu na smještaj u udomiteljskoj obitelji odlučivati u drugom stupnju po žalbi na rješenja centra za socijalni rad. | **Prijedlog prihvaćen** – propisano člankom 30. |
| 45. | **Hercegovačko-neretvanski kanton****Ministarstsvo zdravstva, rada i socijalne zaštite** |  | Ovim Zakonom treba se propisati i postupak ostvarivanja ovog prava kao i financiranje istog. | **Prijedlog prihvaćen** i dodan je novi članak 35. |
| 46. | **Kanton Sarajevo****Ministarstvo za rad, socijalnu politiku, raseljena lica i izbjeglice** |  | Ostaje nejasno kako će se primjenjivati odredbe koje se odnose na smještaj u drugu obitelj, a vezano za odredbe o udomiteljstvu iz Zakona o osnovama socijalne zaštite, zaštite civilnih žrtava rata i zaštite obitelji sa djecom i Zakona o socijalnoj zaštiti, zaštiti civilnih žrtava rata i zaštiti obitelji s djecom Kantona Sarajevo, stoga je i ovo pitanje potrebno definirati u ovom Zakonu. | **Nije prihvaćena** **primjedba** koja se odnosi na primjenu odredbi koje se odnose na smještaj u drugu obitelj postojećeg federalnog i županijskih propisa budući da su člankom 60. ovog Zakona stavljene van snage sve odredbe koje se odnose na smještaj u drugu obitelj postojećeg federalnog i županijskih propisa. |
| 47. | **Kanton Sarajevo****Ministarstvo za rad, socijalnu politiku, raseljena lica i izbjeglice** |  | Smatramo da je u Zakonu potrebno precizno definirati model financiranja instituta udomiteljstva, obzirom da Zakon predviđa ujednačen način reguliranja instituta udomiteljstva na području cijele Federacije BiH. | **Prijedlog prihvaćen** te je člankom 35. definiran model financiranja udomiteljstva. |
| 48. | **JU Kantonalni centar za socijalni rad Sarajevo** |  | Predlažu da se iza članka 34. doda novi članak koji bi glasio: “Centar za socijalni rad ima pravo na potpunu ili djelomičnu naknadu troškova iz imovine smještene osobe ili od osoba koje su po odredbama Obiteljskog zakona dužne izdržavati osobu smještenu u udomiteljsku obitelj. | **Prijedlog prihvaćen** te je isto regulirano novim člankom 35. |
| 49. | **JU Kantonalni centar za socijalni rad Sarajevo** |  | Predlažemo razmatranje o visini propisanih novčanih kazni, po našem mišljenju njihova visina može uplašiti potencijalne udomitelje koji bi aplicirali za udomitelje. | **Prijedlog nije prihvaćen** obzirom da je raspon minimalne i maksimalne kazne za udomitelje usklađen sa Zakonom o prekršajima Federacije BIH na što je i Federalno ministarstvo pravde dalo svoje pozitivno mišljenje. Osim toga, imajući u vidu činjenicu da se radi o osjetljivim socijalnim kategorijama na ovaj se način nastoji spriječiti svaki vid zlouporabe što opravdava postavljeni raspon minimalne i maksimalne novčane kazne za prekršaj udomitelja. |

U postupku izrade Nacrta radni tekst Zakona je dostavljen na mišljenje i Federalnom ministarstvu pravde, Federalnom ministarstvu finansija/Federalnom ministarstvu financija i Uredu Vlade Federacije Bosne i Hercegovine za zakonodavstvo i usklađenost s propisima Europske unije (u daljnjem tekstu: Ured).

Federalno ministarstvo pravde je dostavilo pozitivno mišljenje na dostavljeni tekst.

Nadalje, u skladu s primjedbama Federalnog ministarstva finansija/Federalnog ministarstva financija u članku 33. stavak (6) je brisan, kao i stavak (4) članka 34. Prednacrta Zakona.

Primjedbe i komentari Ureda, dostavljeni u Mišljenju broj 02-07-02/1-35-917/14 od 12. rujna 2014. godine pažljivo su razmotreni i najvećim su dijelom uneseni u tekst konačnog Prednacrta Zakona:

* Kroz cijeli tekst Prednacrta Zakona riječ “Glava” je zamijenjena riječju “Poglavlje” čime je izvršeno usklađivanje s Pravilima i postupcima za izradu zakona i drugih propisa Federacije Bosne i Hercegovine, u skladu s mišljenjem Ureda.
* Za pojedine riječi koje se ponavljaju više puta u tekstu Prednacrta Zakona izvedene su odgovarajuće skraćenice koje se dosljedno koriste kroz cijeli tekst Nacrta Zakona.
* U članku 17. stavak (1) točka i) riječ “ijalne” zamijenjena je riječju “materijalne”.
* U članku 17. stavak (4) odredba “Udomitelj ili članovi udomiteljske obitelji, moraju ostvarivati osobna sredstva za izdržavanje, odnosno ostvarivati primanja u iznosu 30% minimalne plaće u Federaciji po članu kućanstva” je preciznije definirana, te ista glasi “Udomitelj ili članovi udomiteljske obitelji, moraju ostvarivati osobna sredstva za izdržavanje, odnosno ostvarivati primanja u iznosu od najmanje 30% minimalne plaće u Federaciji po članu kućanstva, utvrđene temeljem Općeg kolektivnog ugovora za teritorij Federacije Bosne i Hercegovine i Odluke o utvrđivanju najniže satnice u Federaciji Bosne i Hercegovine”.
* U članku 19., u cilju jasnoće norme, iza riječi “godina” dodana je riječ “života”.
* U članku 21. stavak (5) i članku 22. stavci (2) i (4) preciziran je članak Zakona na koji se odnose “propisani uvjeti”.
* U članku 24. stavak (4) riječi “u lokalnoj zajednici” su zamijenjene riječima “u jedinici lokalne samouprave”.
* U članku 25. stavak (2) precizno je definiran pojam potvrde i ista je definirana kao “potvrda o podobnosti za obavljanje udomiteljstva”, te je izvedena odgovarajuća skraćenica “potvrda o udomiteljstvu”, koja je dalje dosljedno korištena kroz cijeli tekst Nacrta Zakona.
* U članku 25. stavak (5) precizno je definiran rok, te navedena odredba sada glasi: “Osobe za koje je ocijenjeno da nisu podobne za obavljanje udomiteljstva, centar će o tome pismeno obavijestiti u roku od osam dana, uz obvezno navođenje razloga o nepodobnosti obavljanja udomiteljstva.”
* U članku 26. u cilju jasnoće i preciznosti preformulirani su stavci (1) i (5), te isti sada glase: Stavak (1) - “Reviziju stručne ocjene/procjene vrši nadležni centar najmanje jednom u tri godine od dana dostavljanja potvrde o udomiteljstvu, odnosno od urađene prethodne revizije.”, odnosno stavak (5) - “U slučaju promjene okolnosti koje bi mogle biti bitne za obavljenje udomiteljstva, udomitelj odnosno potencijalni udomitelj dužan je odmah, a najkasnije u roku od pet dana od nastanka, odnosno saznanja za promjenu okolnosti, obavijestiti nadležni centar koji će provesti postupak revizije stručne ocjene/procjene.”
* U članku 27. stavak (1) riječi “zahtjev za produženje važenja potvrde” zamijenjene su riječima “zahtjev za obnovu potvrde”.
* U članku 27. stavak (2) riječi “te u drugim slučajevima predviđenim ovim Zakonom” brisane su kao suvišne.
* U članku 28. izbrisana je riječ “osigurali” kao suvišna.
* U članku 32. stavak (2) precizirano je čime je propisana prosječna isplaćena neto plaća, te odredba glasi: “Osnovica temeljem koje se utvrđuje iznos udomiteljske naknade je prosječna neto plaća isplaćena u Federaciji prema objavljenom podatku Federalnog zavoda za statistiku za prethodnu godinu.”
* U članku 32. stavak (6), u skladu s primjedbom Ureda, prilikom pozivanja na odredbe Obiteljskog zakona Federacije Bosne i Hercegovine, navedeni su brojevi “Službenih novina Federacije BiH” u kojima je objavljen osnovni tekst Zakona i sve kasnije izmjene Zakona.
* U članku 46. stavak (2) u cilju preciznosti odredbe riječi “županijski ministar” zamjenjene su riječima “županijski ministar nadležan za poslove socijalne skrbi”.
* U članku 49. izraz “edukacije/obuke” zamijenjen je terminom “edukacije”, te je ovaj termin dalje dosljedno korišten kroz cijeli tekst Prednacrta Zakona.
* Naslov Poglavlja XIII “Nadzor” je promjenjen tako da glasi “Upravni nadzor”, te je shodno tome promijenjen naziv članka 53.
* U članku 53. stavak (1) je preformuliran u cilju preciziranja da upravni nadzor obuhvaća i inspekcijski nadzor.
* Dodan je novi članak 59. “Podzakonski akti” u kome su navedeni svi podzakonski propisi koje treba donijeti federalni ministar i rok za njihovo donošenje.
* U članku 60. precizno je definiran prestanak važenja odredbi Zakona o osnovama socijalne zaštite, zaštite civilnih žrtava rata i zaštite obitelji sa djecom.

Nadalje, prihvaćena je opća primjedba Ureda da je određeni broj odredbi formuliran na nedovoljno jasan i širok način što, prema mišljenju Ureda, može dovesti do dilema u tumačenju, te su određene odredbe dodatno precizirane.

Nije prihvaćen prijedlog Ureda da se u članku 43. stavak (3) koji glasi: “Sve indicije ili dokaze zlouporabe, nasilja, zlostavljanja, seksualnog uznemiravanja, diskriminacije i drugih kršenja prava udomljenika centar je dužan prijaviti nadležnim tijelima u skladu s važećim zakonima” - izvrši preciziranje na način da se navedu točni nazivi propisa i nazivi i brojevi službenih glasila u kojima su isti objavljeni. Naime, postoji veliki broj oblika mogućih kršenja prava udomljenika, sankcioniranih različitim zakonima, a svaki od tih zakona propisuje postupak i nadležnost za utvrđivanje postojanja kršenja prava, pri čemu nije isključeno da u budućnosti mogu biti donijeti i drugi relevantni zakoni pored postojećih. Kako se u praksi mogu dogoditi različite vrste kršenja prava, koje zahtijevaju primjenu različitih zakona, predlagač smatra da nije potrebno taksativno nabrojati sve zakone budući da bi izostavljanje bilo kojega od njih moglo imati za posljedicu nemogućnost pune primjene ove odredbe, a što je temeljna intencija predlagača. Ova odreba je u smislu primjedbe Ureda preformulirana, te su riječi “u skladu s važećim zakonima” brisane kao suvišne.

Također, uslijed izvršenih korekcija u tekstu Prednacrta Zakona, došlo je do promjene numeracije pojedinih članaka, stavaka i točaka, a samim tim i do promjena kod pozivanja na iste.

Također, u skladu s preporukom Ureda, dopunjen je teskt Obrazloženja u smislu davanja mišljenja na prijedloge i mišljenja koja su županije dostavile na Prednacrt Zakona.

U odnosu na tekst Prijedloga Javne politike razvoja udomiteljstva u Federaciji Bosne i Hercegovine, Ured je ukazao na činjenicu da je prilikom pozivanja na broj “Službenih novina Federacije BiH” u kojima je objavljena Uredba o načinu pripreme, procjeni uticaja i odabiru politike u postupku izrade akata koje predlažu i donose Vlada Federacije Bosne i Hercegovine i federalna ministarstva, greškom naveden broj 35/11, te je u konačnom tekstu Prednacrta Zakona isti zamijenjen brojem 27/11.

Konačno, predlagač je, u skladu s mišljenjem Ureda, izmijenio Izjavu o usklađenosti predmetnog Zakona sa zakonodavstvom Europske unije.

**VII - ZAKLJUČAK**

Relevantnost i opravdanost donošenja Zakona je neupitna, budući da se postojećim zakonskim okvirom krajnje neadekvatno uređuje sustav udomiteljstva u Federaciji, kojeg naročito karakteriziraju: neadekvatnost i neharmoniziranost; dominantnost institucionalnog zbrinjavanja i nedovoljna razvijenost i zastupljenost alternativnih oblika zbrinjavanja; neadekvatnost kadrovskih i financijsko-materijalnih kapaciteta CSR u oblasti zaštite djece i odraslih bez obiteljske skrbi; neadekvatnost mehanizama praćenja, kontrole i evaluacije provođenja aktivnosti u oblasti udomiteljstva u vidu suradnje i koordinacije između svih zainteresiranih aktera u Federaciji u oblasti udomiteljstva, kao i nedostatke sustava pritužbi i praćenja položaja udomljenika, koji bi mogao utjecati na uspješnost provedbe politike udomiteljstva u Federaciji i korištenje vanproračunskih izvora financiranja za pitanja udomiteljstva (primjerice, grantovi, zajmovi, EU fondovi pomoći, drugi bilateralni i multilateralni donatori). Stoga bi Zakon predstavljao odgovarajući pravni instrument putem kojeg je jedino moguće realizirati glavni cilj ove politike - razviti učinkovit i održiv sustav udomiteljstva u Federaciji.